title: Εκτελεστικός κανονισμός (ΕΕ) 2018/765 της Επιτροπής, της 23ης Μαΐου 2018, για την τροποποίηση του εκτελεστικού κανονισμού (ΕΕ) 2016/2080 όσον αφορά την ημερομηνία εισόδου στο απόθεμα του αποκορυφωμένου γάλακτος σε σκόνη που πωλείται μέσω διαγωνισμού

text:
               25.5.2018

               EL

               Επίσημη Εφημερίδα της Ευρωπαϊκής Ένωσης

               L 129/73

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/765 ΤΗΣ ΕΠΙΤΡΟΠΉΣ
   της 23ης Μαΐου 2018
   για την τροποποίηση του εκτελεστικού κανονισμού (ΕΕ) 2016/2080 όσον αφορά την ημερομηνία εισόδου στο απόθεμα του αποκορυφωμένου γάλακτος σε σκόνη που πωλείται μέσω διαγωνισμού
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1),
   Έχοντας υπόψη τον εκτελεστικό κανονισμό (ΕΕ) 2016/1240 της Επιτροπής, της 18ης Μαΐου 2016, για τη θέσπιση κανόνων εφαρμογής του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τη δημόσια παρέμβαση και την ενίσχυση για ιδιωτική αποθεματοποίηση (2), και ιδίως το άρθρο 28,
   Εκτιμώντας τα ακόλουθα:

               (1)

               Προκειμένου να καθοριστούν οι ποσότητες του αποκορυφωμένου γάλακτος σε σκόνη που καλύπτονται από τον διαγωνισμό ο οποίος προκηρύχθηκε με τον εκτελεστικό κανονισμό (ΕΕ) 2016/2080 της Επιτροπής (3), το άρθρο 1 του εν λόγω κανονισμού προβλέπει προθεσμία για τη δημόσια αποθεματοποίηση αποκορυφωμένου γάλακτος σε σκόνη.

               (2)

               Λαμβανομένης υπόψη της τρέχουσας κατάστασης στην αγορά γάλακτος και γαλακτοκομικών προϊόντων, όσον αφορά την ανάκαμψη των τιμών και του υψηλού επιπέδου των αποθεμάτων παρέμβασης, είναι σκόπιμο να διατεθεί προς πώληση πρόσθετη ποσότητα αποκορυφωμένου γάλακτος σε σκόνη, με αλλαγή της ημερομηνίας εισόδου στο απόθεμα.

               (3)

               Συνεπώς, ο εκτελεστικός κανονισμός (ΕΕ) 2016/2080 θα πρέπει να τροποποιηθεί αναλόγως.

               (4)

               Για να καταστεί το αποκορυφωμένο γάλα σε σκόνη διαθέσιμο προς πώληση χωρίς καθυστέρηση, ο παρών κανονισμός θα πρέπει να τεθεί σε ισχύ την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

               (5)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο άρθρο 1 του εκτελεστικού κανονισμού (ΕΕ) 2016/2080, η ημερομηνία «1η Μαΐου 2016» αντικαθίσταται από την ημερομηνία «1η Ιουνίου 2016».
   Άρθρο 2
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 23 Μαΐου 2018.

            Για την Επιτροπή,

            εξ ονόματος του Προέδρου,

         Phil HOGAN

            Μέλος της Επιτροπής

      (1)  ΕΕ L 347 της 20.12.2013, σ. 671.

      (2)  ΕΕ L 206 της 30.7.2016, σ. 71.

      (3)  Εκτελεστικός κανονισμός (ΕΕ) 2016/2080 της Επιτροπής, της 25ης Νοεμβρίου 2016, για την προκήρυξη διαγωνισμού πώλησης αποκορυφωμένου γάλακτος σε σκόνη (ΕΕ L 321 της 29.11.2016, σ. 45).


title: Εκτελεστικός κανονισμός (ΕΕ) 2018/763 της Επιτροπής, της 9ης Απριλίου 2018, σχετικά με τον καθορισμό πρακτικών ρυθμίσεων για την έκδοση ενιαίων πιστοποιητικών ασφάλειας των σιδηροδρομικών επιχειρήσεων κατ' εφαρμογή της οδηγίας (ΕΕ) 2016/798 του Ευρωπαϊκού Κοινοβουλίου και του Συμβουλίου, και με την κατάργηση του κανονισμού (ΕΚ) αριθ. 653/2007 της Επιτροπής (Κείμενο που παρουσιάζει ενδιαφέρον για τον ΕΟΧ )

text:
               25.5.2018

               EL

               Επίσημη Εφημερίδα της Ευρωπαϊκής Ένωσης

               L 129/49

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/763 ΤΗΣ ΕΠΙΤΡΟΠΉΣ
   της 9ης Απριλίου 2018
   σχετικά με τον καθορισμό πρακτικών ρυθμίσεων για την έκδοση ενιαίων πιστοποιητικών ασφάλειας των σιδηροδρομικών επιχειρήσεων κατ' εφαρμογή της οδηγίας (ΕΕ) 2016/798 του Ευρωπαϊκού Κοινοβουλίου και του Συμβουλίου, και με την κατάργηση του κανονισμού (ΕΚ) αριθ. 653/2007 της Επιτροπής
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία (ΕΕ) 2016/798 του Ευρωπαϊκού Κοινοβουλίου και του Συμβουλίου, της 11ης Μαΐου 2016, για την ασφάλεια των σιδηροδρόμων (1), και ιδίως το άρθρο 10 παράγραφος 10,
   Εκτιμώντας τα ακόλουθα:

               (1)

               Χρειάζονται διατάξεις εναρμόνισης της προσέγγισης ως προς την πιστοποίηση ασφάλειας σε επίπεδο Ένωσης και προώθησης της συνεργασίας όλων των μερών που εμπλέκονται στη διαδικασία αξιολόγησης της ασφάλειας για να μειωθούν η πολυπλοκότητα, η διάρκεια και το κόστος της διαδικασίας πιστοποίησης.

               (2)

               Λαμβανομένης υπόψη της εμπειρίας από την προπαρασκευή των συμφωνιών συνεργασίας που αναφέρονται στο άρθρο 11 παράγραφος 1 της οδηγίας (ΕΕ) 2016/798, η έγκαιρη επαφή με τον αιτούντα υπό μορφή συντονισμού («προκαταρκτικές επαφές») αναγνωρίζεται ως ορθή πρακτική για να διευκολύνεται η ανάπτυξη των σχέσεων μεταξύ των μερών που εμπλέκονται στη διαδικασία αξιολόγησης της ασφάλειας. Οι εν λόγω προκαταρκτικές επαφές θα πρέπει να προτείνονται πριν από την υποβολή αίτησης έκδοσης ενιαίου πιστοποιητικού ασφάλειας, με σκοπό να παρέχεται η δυνατότητα στον οργανισμό πιστοποίησης να εξοικειωθεί με το σύστημα διαχείρισης της ασφάλειας του αιτούντος, να αποσαφηνίζεται ο τρόπος διεξαγωγής της διαδικασίας αξιολόγησης της ασφάλειας και ο τρόπος λήψης αποφάσεων, και να εξακριβώνεται ότι ο αιτών έχει λάβει επαρκείς πληροφορίες ώστε να γνωρίζει τι αναμένεται από τον ίδιο. Οι διευκρινίσεις που παρέχονται κατά τις προκαταρκτικές επαφές δεν θα πρέπει να επηρεάζουν την έκβαση της αξιολόγησης.

               (3)

               Ο Οργανισμός θα πρέπει να παρακολουθεί τις ημερομηνίες λήξης όλων των ισχυόντων ενιαίων πιστοποιητικών ασφάλειας που καλύπτουν τόπο παροχής υπηρεσίας σε περισσότερα του ενός κράτη μέλη και να ανταλλάσσει τις πληροφορίες αυτές με τις αρμόδιες εθνικές αρχές ασφάλειας, προκειμένου να διευκολύνεται ο προγραμματισμός των αντίστοιχων οικείων δραστηριοτήτων αξιολόγησης της ασφάλειας.

               (4)

               Ο Οργανισμός θα πρέπει να δημοσιεύσει και να επικαιροποιεί έναν δωρεάν οδηγό υποβολής αιτήσεων, στον οποίο θα περιγράφονται και, όπου κρίνεται απαραίτητο, θα επεξηγούνται οι απαιτήσεις που καθορίζονται στον παρόντα κανονισμό. Για την εναρμόνιση της προσέγγισης όσον αφορά την ανταλλαγή και την καταγραφή των πληροφοριών μέσω της υπηρεσίας μίας στάσης, ο οδηγός υποβολής αίτησης θα πρέπει επίσης να περιλαμβάνει υποδείγματα που έχει καταρτίσει ο Οργανισμός σε συνεργασία με τις εθνικές αρχές ασφάλειας.

               (5)

               Ο Οργανισμός και οι εθνικές αρχές ασφάλειας θα πρέπει να εφαρμόζουν εσωτερικές ρυθμίσεις ή διαδικασίες ώστε να διασφαλίζεται ότι πληρούνται οι απαιτήσεις της αξιολόγησης ασφάλειας.

               (6)

               Για να αποφευχθεί τυχόν αλληλεπικάλυψη των αξιολογήσεων και να μειωθεί ο διοικητικός φόρτος και το κόστος για τον αιτούντα, ο Οργανισμός και οι εθνικές αρχές ασφάλειας θα πρέπει να λαμβάνουν υπόψη τις συμφωνίες συνεργασίας και τις πολυμερείς συμφωνίες που έχουν συναφθεί σύμφωνα με το άρθρο 11 της οδηγίας (ΕΕ) 2016/798, εάν συντρέχει περίπτωση.

               (7)

               Όταν ο προβλεπόμενος τόπος παροχής της υπηρεσίας περιορίζεται σε ένα κράτος μέλος και ο αιτών σκοπεύει να δραστηριοποιηθεί σε έναν ή περισσότερους σταθμούς κοντά στα σύνορα γειτονικών κρατών μελών με παρόμοια χαρακτηριστικά δικτύου και παρόμοιους κανόνες λειτουργίας, θα πρέπει να έχει τη δυνατότητα δραστηριοποίησής του χωρίς επέκταση του τόπου παροχής της υπηρεσίας του στα εν λόγω γειτονικά κράτη μέλη. Κατά την υποβολή αίτησης έκδοσης ενιαίου πιστοποιητικού ασφάλειας, ο αιτών θα πρέπει να επιλέγει τον οργανισμό πιστοποίησης της ασφάλειας σύμφωνα με το άρθρο 10 παράγραφοι 5 και 8 της οδηγίας (ΕΕ) 2016/798. Όταν ο Οργανισμός ενεργεί ως οργανισμός πιστοποίησης της ασφάλειας θα πρέπει να συμβουλεύεται τις αρμόδιες εθνικές αρχές ασφάλειας και να λαμβάνει υπόψη τις σχετικές διασυνοριακές συμφωνίες.

               (8)

               Όταν ο Οργανισμός ενεργεί ως οργανισμός πιστοποίησης της ασφάλειας, ο αιτών θα πρέπει να έχει το δικαίωμα να υποβάλει τον φάκελο αίτησης στον Οργανισμό σε μία από τις επίσημες γλώσσες της Ένωσης, χωρίς υποχρέωση μετάφρασής του. Η αρχή αυτή εφαρμόζεται με την επιφύλαξη της δυνατότητας για την εθνική αρχή ασφάλειας να καθορίζει γλωσσική πολιτική όσον αφορά το μέρος της αίτησης που αναφέρεται στο άρθρο 10 παράγραφος 3 στοιχείο β) της οδηγίας (ΕΕ) 2016/798. Κατά τη διάρκεια της αξιολόγησης, η εθνική αρχή ασφάλειας θα πρέπει να έχει το δικαίωμα να απευθύνει στον Οργανισμό έγγραφα που αφορούν την αξιολόγηση σε γλώσσα του οικείου κράτος μέλους, χωρίς υποχρέωση μετάφρασής τους.

               (9)

               Η πιστοποίηση θα πρέπει να βασίζεται στην ικανότητα του αιτούντος να πληροί τις απαιτήσεις του συστήματος διαχείρισης της ασφάλειας που ισχύουν για σιδηροδρομικές επιχειρήσεις, καθώς και τους σχετικούς εθνικούς κανόνες και τις απαιτήσεις της εφαρμοστέας τεχνικής προδιαγραφής διαλειτουργικότητας για το υποσύστημα «διεξαγωγή και διαχείριση της κυκλοφορίας», και να τους εφαρμόζει με συνέπεια. Μετά την έκδοση του ενιαίου πιστοποιητικού ασφάλειας, ο αιτών θα πρέπει να εξακολουθήσει να χρησιμοποιεί το οικείο σύστημα διαχείρισης της ασφάλειας που αναφέρεται στο άρθρο 9 της οδηγίας (ΕΕ) 2016/798.

               (10)

               Ο Οργανισμός και οι εθνικές αρχές ασφάλειας καταχωρίζουν στην υπηρεσία μίας στάσης όλες τις σχετικές πληροφορίες και την έκβαση της αξιολόγησης, προς τεκμηρίωση και δικαιολόγηση των αποφάσεων σε κάθε στάδιο της διαδικασίας αξιολόγησης της ασφάλειας. Στην περίπτωση που ο Οργανισμός και οι εθνικές αρχές ασφάλειας έχουν δικό τους σύστημα διαχείρισης των πληροφοριών για την αξιολόγηση της ασφάλειας, θα πρέπει να διασφαλίζουν ότι όλες οι σχετικές πληροφορίες διαβιβάζονται στην υπηρεσία μίας στάσης για τους ίδιους λόγους.

               (11)

               Ο Οργανισμός και οι εθνικές αρχές ασφάλειας θα πρέπει να καθορίσουν εσωτερικές ρυθμίσεις ή διαδικασίες για τη διαχείριση της έκδοσης ενιαίων πιστοποιητικών ασφάλειας, με σκοπό τη μείωση του διοικητικού φόρτου και του κόστους για τον αιτούντα. Εν προκειμένω, ο αιτών θα πρέπει να έχει τη δυνατότητα να υποβάλει αντίγραφα των εγγράφων στον φάκελο αίτησης. Τα πρωτότυπα έγγραφα θα πρέπει να είναι διαθέσιμα προς επαλήθευση από τον Οργανισμό και τις εθνικές αρχές ασφάλειας μετά την έκδοση του ενιαίου πιστοποιητικού ασφάλειας.

               (12)

               Είναι αναγκαίο να εναρμονιστεί η κατηγοριοποίηση των θεμάτων στη διαδικασία αξιολόγησης προκειμένου να εξασφαλιστεί ότι ο αιτών κατανοεί τη σοβαρότητα τυχόν θεμάτων που εγείρει ο Οργανισμός ή εθνική αρχή ασφάλειας. Η κατηγοριοποίηση αυτή είναι ιδιαίτερα σημαντική όταν στη διαδικασία εμπλέκονται διάφορες εθνικές αρχές ασφάλειας.

               (13)

               Προκειμένου να διασφαλιστεί ότι οι αξιολογήσεις διενεργούνται αποτελεσματικά από τον Οργανισμό και τις εθνικές αρχές ασφάλειας και να ενισχυθεί η μεταξύ τους αμοιβαία εμπιστοσύνη, ο Οργανισμός και οι εθνικές αρχές ασφάλειας θα πρέπει να μεριμνήσουν ώστε το προσωπικό που συμμετέχει στις αξιολογήσεις να διαθέτει τα απαραίτητα προσόντα. Προς τον σκοπό αυτόν θα πρέπει να προσδιοριστούν τα εν λόγω προσόντα.

               (14)

               Σύμφωνα με το άρθρο 31 παράγραφος 3 της οδηγίας (ΕΕ) 2016/798, το νέο καθεστώς πιστοποίησης της ασφάλειας θα αρχίσει να εφαρμόζεται στις 16 Ιουνίου 2019. Ωστόσο, τα κράτη μέλη έχουν τη δυνατότητα να ενημερώσουν τον Οργανισμό και την Επιτροπή σύμφωνα με το άρθρο 33 παράγραφος 2 της εν λόγω οδηγίας ότι έχουν παρατείνει την περίοδο μεταφοράς και μπορούν, επομένως, να εξακολουθήσουν να εκδίδουν πιστοποιητικά σύμφωνα με την οδηγία 2004/49/ΕΚ του Ευρωπαϊκού Κοινοβουλίου και του Συμβουλίου (2) έως τις 16 Ιουνίου 2020. Ως εκ τούτου, είναι αναγκαίο να διευκρινιστεί με ποιον τρόπο θα πρέπει να εφαρμόζεται το νέο καθεστώς επιπροσθέτως του παλαιού καθεστώτος, όταν ο προβλεπόμενος τόπος παροχής της υπηρεσίας περιλαμβάνει ένα ή περισσότερα από τα εν λόγω κράτη μέλη.

               (15)

               Όταν εθνική αρχή ασφάλειας αναγνωρίζει ότι δεν θα είναι σε θέση να εκδώσει πιστοποιητικό ασφάλειας σύμφωνα με την οδηγία 2004/49/ΕΚ είτε πριν από τις 16 Ιουνίου 2019, ή τις 16 Ιουνίου 2020 για τα κράτη μέλη που έχουν ενημερώσει τον Οργανισμό και την Επιτροπή σύμφωνα με το άρθρο 33 παράγραφος 2 της οδηγίας (ΕΕ) 2016/798, ο Οργανισμός, όταν ενεργεί ως οργανισμός πιστοποίησης της ασφάλειας, θα πρέπει να λαμβάνει υπόψη τα αποτελέσματα της αξιολόγησης από την εθνική αρχή ασφάλειας όσον αφορά την αξιολόγηση των αντίστοιχων στοιχείων που προβλέπονται στο άρθρο 10 παράγραφος 2 στοιχείο α) της οδηγίας 2004/49/ΕΚ προκειμένου να αποφευχθεί τυχόν αλληλεπικάλυψη των αξιολογήσεων.

               (16)

               Ενιαίο πιστοποιητικό ασφάλειας εκδοθέν από τον Οργανισμό θα πρέπει να αναγνωρίζεται ως ισοδύναμο με το μέρος του πιστοποιητικού ασφάλειας που αναφέρεται στο άρθρο 10 παράγραφος 2 στοιχείο α) της οδηγίας 2004/49/ΕΚ. Η πιστοποίηση αυτή ισχύει σε ολόκληρη την Ένωση για ισοδύναμες λειτουργίες σιδηροδρομικών μεταφορών. Κατά συνέπεια, τα κράτη μέλη που έχουν ενημερώσει τον Οργανισμό και την Επιτροπή σύμφωνα με το άρθρο 33 παράγραφος 2 της οδηγίας (ΕΕ) 2016/798 θα πρέπει να αποδέχονται ενιαίο πιστοποιητικό ασφάλειας εκδοθέν από τον Οργανισμό ως ισοδύναμο με το μέρος που έχει εκδοθεί σύμφωνα με το άρθρο 10 παράγραφος 2 στοιχείο α) της οδηγίας 2004/49/ΕΚ.

               (17)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί δυνάμει του άρθρου 21 της οδηγίας 96/48/ΕΚ του Συμβουλίου (3),

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο και πεδίο εφαρμογής
   Ο παρών κανονισμός καθορίζει τις πρακτικές ρυθμίσεις που πρέπει να εφαρμόζουν οι σιδηροδρομικές επιχειρήσεις όταν υποβάλλουν αιτήσεις έκδοσης ενιαίων πιστοποιητικών ασφάλειας ή αιτήσεις ανανέωσης ή επικαιροποίησης των εν λόγω πιστοποιητικών μέσω της υπηρεσίας μίας στάσης που αναφέρεται στο άρθρο 12 του κανονισμού (ΕΕ) 2016/796 του Ευρωπαϊκού Κοινοβουλίου και του Συμβουλίου (4) («υπηρεσία μίας στάσης»).
   Καθορίζει επίσης τις πρακτικές ρυθμίσεις που πρέπει να εφαρμόζουν οι οργανισμοί πιστοποίησης ασφάλειας κατά την αξιολόγηση αιτήσεων έκδοσης ενιαίων πιστοποιητικών ασφάλειας ή αιτήσεων ανανέωσης ή επικαιροποίησης των εν λόγω πιστοποιητικών, καθώς και για τον συντονισμό με τις εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας.
   Άρθρο 2
   Ορισμοί
   Για τους σκοπούς του παρόντος κανονισμού νοούνται ως:
   1)   «οργανισμός πιστοποίησης της ασφάλειας»: ο οργανισμός που είναι αρμόδιος για την έκδοση ενιαίου πιστοποιητικού ασφάλειας, είτε ο Οργανισμός είτε εθνική αρχή ασφάλειας·
   2)   «ημερομηνία παραλαβής της αίτησης»:

               α)

               όταν ο Οργανισμός ενεργεί ως οργανισμός πιστοποίησης της ασφάλειας, η πρώτη εργάσιμη ημέρα που είναι κοινή για τον Οργανισμό και τις εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας μετά τη βεβαίωση παραλαβής του φακέλου της αίτησης·

               β)

               όταν εθνική αρχή ασφάλειας ενεργεί ως οργανισμός πιστοποίησης της ασφάλειας, η πρώτη εργάσιμη ημέρα στο οικείο κράτος μέλος μετά τη βεβαίωση παραλαβής του φακέλου της αίτησης·

         3)   «προκαταρκτικές επαφές»: διαδικαστικό στάδιο που προηγείται της υποβολής αίτησης, κατά τη διάρκεια του οποίου ο αιτών μπορεί να ζητήσει συμπληρωματικές πληροφορίες σχετικά με τα επόμενα στάδια της διαδικασίας αξιολόγησης της ασφάλειας από τον οργανισμό πιστοποίησης της ασφάλειας και τις εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας·
   4)   «εναπομένον προβληματικό σημείο»: ελάσσονος σημασίας θέμα που διαπιστώθηκε κατά την αξιολόγηση αίτησης ενιαίου πιστοποιητικού ασφάλειας, το οποίο δεν εμποδίζει την έκδοσή του και μπορεί να αναβληθεί για μεταγενέστερη εποπτεία·
   5)   «σχετική ημερομηνία»: η 16η Ιουνίου 2019, με εξαίρεση όσον αφορά τα κράτη μέλη που έχουν ενημερώσει τον Οργανισμό και την Επιτροπή σύμφωνα με το άρθρο 33 παράγραφος 2 της οδηγίας (ΕΕ) 2016/798 ότι έχουν παρατείνει την περίοδο μεταφοράς της εν λόγω οδηγίας, περίπτωση κατά την οποία σχετική ημερομηνία είναι η 16η Ιουνίου 2020.
   Άρθρο 3
   Αρμοδιότητες του Οργανισμού και των εθνικών αρχών ασφάλειας
   1.   Πέραν της έκδοσης ενιαίων πιστοποιητικών ασφάλειας, ο οργανισμός πιστοποίησης της ασφάλειας αναλαμβάνει τα ακόλουθα καθήκοντα:

               α)

               τον προγραμματισμό, την εφαρμογή και την παρακολούθηση των εργασιών αξιολόγησης που εκτελεί·

               β)

               τον καθορισμό των ρυθμίσεων συντονισμού μεταξύ των εμπλεκόμενων μερών.

         2.   Ο οργανισμός πιστοποίησης της ασφάλειας και οι εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας αποδέχονται τις προκαταρκτικές επαφές κατόπιν αιτήματος του αιτούντος και παρέχουν οποιεσδήποτε διευκρινίσεις ζητήσει ο αιτών κατά τις προκαταρκτικές επαφές.
   3.   Για την έκδοση ενιαίων πιστοποιητικών ασφάλειας, ο οργανισμός πιστοποίησης της ασφάλειας και οι εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας συγκεντρώνουν τις ακόλουθες πληροφορίες, ο καθένας στο τμήμα που του αναλογεί:

               α)

               όλες τις σχετικές πληροφορίες που αφορούν τα διάφορα στάδια της αξιολόγησης, καθώς και τους λόγους των αποφάσεων που λαμβάνονται κατά την αξιολόγηση και τον προσδιορισμό τυχόν περιορισμών ή όρων χρήσης που πρέπει να περιληφθούν στο ενιαίο πιστοποιητικό ασφάλειας·

               β)

               την έκβαση της αξιολόγησης, καθώς και τα συνοπτικά συμπεράσματα και, κατά περίπτωση, γνώμη σχετικά με την έκδοση του ενιαίου πιστοποιητικού ασφάλειας.

         4.   Όταν ο Οργανισμός ενεργεί ως οργανισμός πιστοποίησης της ασφάλειας, συγκεντρώνει στην τελική έκβαση της αξιολόγησης τις πληροφορίες που αναφέρονται στην παράγραφο 3 στοιχείο β).
   5.   Ο Οργανισμός παρακολουθεί τις ημερομηνίες λήξης όλων των ισχυόντων ενιαίων πιστοποιητικών ασφάλειας που καλύπτουν τόπο παροχής της υπηρεσίας σε περισσότερα του ενός κράτη μέλη και ανταλλάσσει τις πληροφορίες αυτές με τις αρμόδιες εθνικές αρχές ασφάλειας.
   6.   Οι εθνικές αρχές ασφάλειας ανταλλάσσουν με τον Οργανισμό και τις λοιπές εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας όλες τις σχετικές πληροφορίες που ενδέχεται να έχουν αντίκτυπο στη διαδικασία αξιολόγησης της ασφάλειας.
   7.   Ο Οργανισμός δημοσιεύει και επικαιροποιεί, σε όλες τις επίσημες γλώσσες της Ένωσης, έναν δωρεάν οδηγό υποβολής αιτήσεων στον οποίο περιγράφονται και, όπου κρίνεται απαραίτητο, επεξηγούνται οι απαιτήσεις που καθορίζονται στον παρόντα κανονισμό. Ο οδηγός υποβολής αίτησης περιλαμβάνει επίσης υποδείγματα τα οποία καταρτίζει ο Οργανισμός σε συνεργασία με τις εθνικές αρχές ασφάλειας.
   8.   Οι εθνικές αρχές ασφάλειας δημοσιεύουν και επικαιροποιούν έναν δωρεάν οδηγό υποβολής αίτησης, στον οποίο περιγράφονται και, όπου κρίνεται απαραίτητο, επεξηγούνται οι εθνικοί κανόνες που εφαρμόζονται στον προβλεπόμενο τόπο παροχής της υπηρεσίας και οι εφαρμοστέοι εθνικοί διαδικαστικοί κανόνες.
   9.   Ο Οργανισμός και η εθνική αρχή ασφάλειας προβλέπουν εσωτερικές ρυθμίσεις ή διαδικασίες διαχείρισης της διαδικασίας αξιολόγησης της ασφάλειας. Στις εν λόγω ρυθμίσεις ή διαδικασίες λαμβάνονται υπόψη οι συμφωνίες που αναφέρονται στο άρθρο 11 της οδηγίας (ΕΕ) 2016/798.
   10.   Κάθε ενιαίο πιστοποιητικό ασφάλειας λαμβάνει μοναδικό ευρωπαϊκό αναγνωριστικό αριθμό (European Identification Number – EIN). Ο Οργανισμός καθορίζει τη δομή και το περιεχόμενο των EIN και τους δημοσιοποιεί στον ιστότοπό του.
   11.   Εφόσον ο αιτών αναφέρει στην αίτησή του ότι σκοπεύει να δραστηριοποιηθεί σε σταθμούς γειτονικών κρατών μελών με παρόμοια χαρακτηριστικά δικτύου και παρόμοιους κανόνες λειτουργίας, όταν οι εν λόγω σταθμοί είναι κοντά στα σύνορα, το ενιαίο πιστοποιητικό ασφάλειας θα πρέπει να ισχύει επίσης στους εν λόγω σταθμούς χωρίς αίτημα επέκτασης του τόπου παροχής της υπηρεσίας, μετά από διαβούλευση με τις εθνικές αρχές ασφάλειας των γειτονικών κρατών μελών από τον οργανισμό πιστοποίησης της ασφάλειας. Οι εθνικές αρχές ασφάλειας των ενδιαφερόμενων κρατών μελών επιβεβαιώνουν στον οργανισμό πιστοποίησης της ασφάλειας, πριν εκδώσει το ενιαίο πιστοποιητικό ασφάλειας, ότι πληρούνται οι σχετικοί κοινοποιηθέντες εθνικοί κανόνες και οι υποχρεώσεις που αφορούν τις σχετικές διασυνοριακές συμφωνίες.
   12.   Για την αξιολόγηση των αιτήσεων, ο οργανισμός πιστοποίησης της ασφάλειας αποδέχεται τις εγκρίσεις, τις αναγνωρίσεις ή τα πιστοποιητικά προϊόντων ή υπηρεσιών που υποβάλλουν σιδηροδρομικές επιχειρήσεις ή εργολήπτες, εταίροι ή προμηθευτές τους, τα οποία χορηγήθηκαν σύμφωνα με το συναφές ενωσιακό δίκαιο, ως αποδεικτικό στοιχείο της ικανότητας των σιδηροδρομικών επιχειρήσεων να πληρούν τις αντίστοιχες απαιτήσεις που καθορίζονται στον κατ' εξουσιοδότηση κανονισμό (ΕΕ) 2018/762 της Επιτροπής (5).
   Άρθρο 4
   Ευθύνες των αιτούντων
   1.   Με την επιφύλαξη του χρονοδιαγράμματος αξιολόγησης που ορίζεται στο άρθρο 6, ο αιτών υποβάλλει την αίτηση έκδοσης ενιαίου πιστοποιητικού ασφάλειας, ή επικαιροποίησης ή ανανέωσης του εν λόγω πιστοποιητικού, μέσω της υπηρεσίας μίας στάσης πριν από τις ακόλουθες ημερομηνίες, ανάλογα με την περίπτωση:

               α)

               την προγραμματισμένη ημερομηνία έναρξης οποιασδήποτε νέας λειτουργίας σιδηροδρομικής μεταφοράς·

               β)

               την προγραμματισμένη ημερομηνία έναρξης νέας λειτουργίας σιδηροδρομικής μεταφοράς υπό όρους διαφορετικούς από εκείνους που προβλέπονται στο ισχύον ενιαίο πιστοποιητικό ασφάλειας, έπειτα από ουσιαστική μεταβολή του είδους, της έκτασης ή του τόπου παροχής της υπηρεσίας·

               γ)

               την ημερομηνία λήξης του ισχύοντος ενιαίου πιστοποιητικού ασφάλειας.

         2.   Κατά την υποβολή αίτησης έκδοσης νέου ενιαίου πιστοποιητικού ασφάλειας, ο αιτών παρέχει τις πληροφορίες που απαριθμούνται στο παράρτημα I.
   3.   Κατά την υποβολή αίτησης επικαιροποίησης ή ανανέωσης ενιαίου πιστοποιητικού ασφάλειας, ο αιτών παρέχει τις πληροφορίες που απαριθμούνται στο παράρτημα I και περιγράφει τις αλλαγές που επήλθαν μετά την έκδοση του ισχύοντος πιστοποιητικού.
   Εάν κατά τις δραστηριότητες εποπτείας που έπονται της προηγούμενης αξιολόγησης διαπιστωθούν σημαντικές περιπτώσεις μη συμμόρφωσης, οι οποίες ενδέχεται να επηρεάσουν τις επιδόσεις ασφάλειας ή να προκαλέσουν σοβαρή διακινδύνευση της ασφάλειας, ή οποιαδήποτε άλλα προβληματικά σημεία, ο οργανισμός πιστοποίησης της ασφάλειας και οι εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας αποφασίζουν κατά πόσον χρειάζεται να επαναξιολογηθεί ολόκληρος ο φάκελος αίτησης.
   4.   Η επιλογή του οργανισμού πιστοποίησης της ασφάλειας από τον αιτούντα είναι δεσμευτική έως ότου η εξέταση της αίτησης ολοκληρωθεί ή τερματιστεί.
   5.   Όταν ο αιτών ζητεί προκαταρκτικές επαφές, υποβάλλει τις πληροφορίες που απαριθμούνται στα σημεία 1 έως 6 του παραρτήματος I μέσω της υπηρεσίας μίας στάσης.
   6.   Εφόσον ο φάκελος που υποβάλλεται περιλαμβάνει αντίγραφα εγγράφων εκδοθέντων από οντότητες πλην του οργανισμού πιστοποίησης της ασφάλειας, ο αιτών φυλάσσει τα πρωτότυπα επί 5 τουλάχιστον έτη μετά τη λήξη της περιόδου ισχύος του ενιαίου πιστοποιητικού ασφάλειας. Σε περίπτωση ανανέωσης ή επικαιροποίησης, ο αιτών φυλάσσει τα πρωτότυπα των εγγράφων που υπέβαλε για την εν λόγω αίτηση και εκδόθηκαν από οντότητες πλην του οργανισμού πιστοποίησης της ασφάλειας επί 5 τουλάχιστον έτη μετά τη λήξη της περιόδου ισχύος του ανανεωμένου ή επικαιροποιημένου ενιαίου πιστοποιητικού ασφάλειας. Ο αιτών θέτει τα εν λόγω πρωτότυπα έγγραφα στη διάθεση του Οργανισμού ή των εθνικών αρχών ασφάλειας κατόπιν αιτήματός τους.
   Άρθρο 5
   Γλώσσα
   1.   Εφόσον ο Οργανισμός ενεργεί ως οργανισμός πιστοποίησης της ασφάλειας, η γλώσσα που πρέπει να χρησιμοποιείται για την αίτηση είναι η εξής:

               α)

               για το μέρος του φακέλου αίτησης που αναφέρεται στο άρθρο 10 παράγραφος 3 στοιχείο α) της οδηγίας (ΕΕ) 2016/798, μία από τις επίσημες γλώσσες της Ένωσης κατ' επιλογή του αιτούντος·

               β)

               για τα μέρη του φακέλου αίτησης που αναφέρονται στο άρθρο 10 παράγραφος 3 στοιχείο β) της οδηγίας (ΕΕ) 2016/798, καθώς και για τα μέρη του φακέλου αίτησης που αναφέρονται στο σημείο 8.1 του παραρτήματος I, η γλώσσα που καθορίζεται από το ενδιαφερόμενο κράτος μέλος και μνημονεύεται στον οδηγό υποβολής αίτησης κατά το άρθρο 3 παράγραφος 8 του παρόντος κανονισμού.

         2.   Κάθε απόφαση που λαμβάνει ο Οργανισμός σχετικά με την έκδοση του ενιαίου πιστοποιητικού ασφάλειας, καθώς και για την αιτιολόγηση της απόφασης στην τελική έκβαση της αξιολόγησης και, κατά περίπτωση, στο ενιαίο πιστοποιητικό ασφάλειας, συντάσσεται στη γλώσσα που αναφέρεται στην παράγραφο 1 στοιχείο α).
   Άρθρο 6
   Στάδια της διαδικασίας και προθεσμίες
   1.   Ο οργανισμός πιστοποίησης της ασφάλειας και οι εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας εφαρμόζουν τη διαδικασία που ορίζεται στο παράρτημα II.
   2.   Ο οργανισμός πιστοποίησης της ασφάλειας και οι εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας αξιολογούν, ο καθένας στο τμήμα που του αναλογεί, αν ο φάκελος της αίτησης περιλαμβάνει τα απαιτούμενα δικαιολογητικά που αναφέρονται στο παράρτημα I. Ο οργανισμός πιστοποίησης της ασφάλειας ενημερώνει τον αιτούντα, χωρίς αδικαιολόγητη καθυστέρηση και σε κάθε περίπτωση το αργότερο εντός ενός μηνός από την ημερομηνία παραλαβής της αίτησης, αν η αίτηση είναι πλήρης.
   3.   Η απόφαση έκδοσης του ενιαίου πιστοποιητικού ασφάλειας λαμβάνεται το αργότερο εντός τεσσάρων μηνών από την ημερομηνία ενημέρωσης του αιτούντος ότι η αίτηση είναι πλήρης, με την επιφύλαξη των παραγράφων 5 έως 7.
   4.   Εάν ο αιτών ενημερωθεί ότι ο φάκελος δεν είναι πλήρης, ο οργανισμός πιστοποίησης της ασφάλειας, σε συντονισμό με τις εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας, ζητεί άμεσα τις αναγκαίες συμπληρωματικές πληροφορίες, αιτιολογώντας το αίτημα και διευκρινίζοντας την προθεσμία απάντησης του αιτούντος.
   Η προθεσμία παροχής συμπληρωματικών πληροφοριών είναι εύλογη, αναλογική προς τη δυσκολία παροχής των ζητούμενων πληροφοριών και συμφωνείται με τον αιτούντα μόλις αυτός ενημερωθεί ότι ο φάκελός του δεν είναι πλήρης. Εάν ο αιτών δεν υποβάλει τις ζητούμενες πληροφορίες εντός της συμφωνηθείσας προθεσμίας, ο οργανισμός πιστοποίησης της ασφαλείας μπορεί να αποφασίσει να παρατείνει την προθεσμία απάντησης του αιτούντος ή να ενημερώσει τον αιτούντα ότι απορρίπτεται η αίτησή του.
   Η απόφαση έκδοσης του ενιαίου πιστοποιητικού ασφάλειας λαμβάνεται το αργότερο εντός τεσσάρων μηνών από την ημερομηνία υποβολής των ζητούμενων πληροφοριών από τον αιτούντα.
   5.   Ακόμη και αν ο φάκελος της αίτησης είναι πλήρης, ο Οργανισμός ή οποιαδήποτε εθνική αρχή ασφάλειας στην αρμοδιότητα της οποίας εμπίπτει ο προβλεπόμενος τόπος παροχής της υπηρεσίας μπορεί να ζητήσει περαιτέρω πληροφορίες ανά πάσα στιγμή προτού λάβει απόφαση και ορίζει εύλογη προθεσμία για την παροχή τους. Το εν λόγω αίτημα παρατείνει την προθεσμία που ορίζεται στην παράγραφο 3 του παρόντος άρθρου υπό τους όρους που προβλέπονται στο παράρτημα II.
   6.   Η προθεσμία της παραγράφου 3 του παρόντος άρθρου μπορεί να παραταθεί από τον Οργανισμό για τις ακόλουθες περιόδους που αναφέρονται στο άρθρο 10 παράγραφος 7 της οδηγίας (ΕΕ) 2016/798:

               α)

               την περίοδο συνεργασίας με σκοπό να συμφωνηθεί αμοιβαία αποδεκτή αξιολόγηση·

               β)

               την περίοδο κατά την οποία το θέμα παραπέμπεται προς διαιτησία στην Επιτροπή Προσφυγών.

         7.   Η προθεσμία μπορεί επίσης να παραταθεί για το χρονικό διάστημα που απαιτείται για να διοργανώσει ο αιτών επίσκεψη ή επιθεώρηση στις εγκαταστάσεις του ή τη διενέργεια ελέγχου στον οργανισμό του.
   8.   Το ενιαίο πιστοποιητικό ασφάλεια περιλαμβάνει τις πληροφορίες που απαριθμούνται στο παράρτημα III.
   Άρθρο 7
   Επικοινωνία
   1.   Ο οργανισμός πιστοποίησης ασφάλειας, οι εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας και ο αιτών επικοινωνούν μέσω της υπηρεσίας μίας στάσης για οποιοδήποτε θέμα που αναφέρεται στο άρθρο 12.
   2.   Η κατάσταση προόδου σε όλα τα στάδια της διαδικασίας αξιολόγησης της ασφάλειας, η έκβαση της αξιολόγησης και η απόφαση σχετικά με την αίτηση κοινοποιούνται στον αιτούντα μέσω της υπηρεσίας μίας στάσης.
   3.   Με την επιφύλαξη της παραγράφου 1, οι οδηγοί υποβολής αίτησης του Οργανισμού και των εθνικών αρχών ασφάλειας προβλέπουν ρυθμίσεις όσον αφορά την επικοινωνία μεταξύ τους και με τον αιτούντα.
   4.   Η υπηρεσία μίας στάσης βεβαιώνει την παραλαβή της αίτησης έκδοσης ενιαίου πιστοποιητικού ασφάλειας.
   Άρθρο 8
   Περίοδος ισχύος των ενιαίων πιστοποιητικών ασφάλειας
   Τα ενιαία πιστοποιητικά ασφάλειας ισχύουν για περίοδο πέντε ετών.
   Ωστόσο, εάν απαιτείται συντομότερη περίοδος για να εξασφαλιστεί ο αποτελεσματικός έλεγχος της επικινδυνότητας που επηρεάζει την ασφαλή λειτουργία των σιδηροδρόμων, ο οργανισμός πιστοποίησης της ασφάλειας μπορεί να αποφασίσει, σε συντονισμό με τις εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας, να χορηγήσει το ενιαίο πιστοποιητικό ασφάλειας για περίοδο μικρότερη των πέντε ετών. Στην περίπτωση αυτή, ο οργανισμός πιστοποίησης της ασφάλειας αναφέρει τους λόγους της απόφασής του στην έκβαση της αξιολόγησης, η οποία καταχωρίζεται σύμφωνα με το άρθρο 9.
   Άρθρο 9
   Διαχείριση πληροφοριών
   Ο οργανισμός πιστοποίησης της ασφάλειας και οι εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας καταχωρίζουν στην υπηρεσία μίας στάσης όλες τις σχετικές πληροφορίες και την έκβαση της αξιολόγησης που αναφέρεται στο άρθρο 3 παράγραφος 3. Ο Οργανισμός καταχωρίζει επίσης στην υπηρεσία μίας στάσης την τελική έκβαση της αξιολόγησης που αναφέρεται στο άρθρο 3 παράγραφος 4.
   Εφόσον οι εθνικές αρχές ασφάλειας χρησιμοποιούν σύστημα διαχείρισης των πληροφοριών για τη διεκπεραίωση των αιτήσεων που τους υποβάλλονται, διαβιβάζουν όλες τις σχετικές πληροφορίες στην υπηρεσία μίας στάσης.
   Άρθρο 10
   Ρυθμίσεις σχετικά με επισκέψεις και επιθεωρήσεις των εγκαταστάσεων σιδηροδρομικών επιχειρήσεων και τη διενέργεια ελέγχων
   1.   Όταν διενεργούν επισκέψεις και επιθεωρήσεις στις εγκαταστάσεις των αιτούντων και ελέγχους, που αναφέρονται στο άρθρο 10 παράγραφος 5 της οδηγίας (ΕΕ) 2016/798, ο Οργανισμός και οι εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας συντονίζουν μεταξύ τους τους στόχους και το πεδίο των επισκέψεων, των επιθεωρήσεων στις εγκαταστάσεις των αιτούντων και των ελέγχων, καθώς και το πεδίο που ανατίθεται σε εκάστη αρχή.
   2.   Όταν διενεργεί επισκέψεις και επιθεωρήσεις στις εγκαταστάσεις των αιτούντων και ελέγχους, που αναφέρονται στο άρθρο 10 παράγραφοι 5 και 8 της οδηγίας (ΕΕ) 2016/798, ο οργανισμός που έχει αναλάβει τη διεξαγωγή της επίσκεψης, της επιθεώρησης ή του ελέγχου συντάσσει έκθεση, στην οποία προσδιορίζει τα θέματα που εντοπίστηκαν κατά τη διάρκεια της αξιολόγησης και διευκρινίζει κατά πόσον τα εν λόγω θέματα έκλεισαν με αποδεικτικά στοιχεία που παρασχέθηκαν κατά την επίσκεψη, την επιθεώρηση ή τον έλεγχο και, στην περίπτωση αυτή, με ποιον τρόπο. Η εν λόγω έκθεση μπορεί να περιλαμβάνει και πρόσθετα θέματα που αναφέρονται στο άρθρο 12, τα οποία πρέπει να επιλύσει ο αιτών εντός συμφωνηθέντος χρονοδιαγράμματος.
   3.   Στην περίπτωση επισκέψεων, επιθεωρήσεων στις εγκαταστάσεις των αιτούντων ή ελέγχων που αναφέρονται στο άρθρο 10 παράγραφοι 5 και 8 της οδηγίας (ΕΕ) 2016/798, ο αιτών παρέχει αναλυτικά στοιχεία σχετικά με το πρόσωπο που θα τον εκπροσωπήσει και με τους κανόνες και τις διαδικασίες ασφάλειας που πρέπει να τηρήσει στις εγκαταστάσεις ο οργανισμός που έχει αναλάβει τη διεξαγωγή της επίσκεψης, της επιθεώρησης ή του ελέγχου. Το χρονοδιάγραμμα των επισκέψεων, των επιθεωρήσεων και των ελέγχων, καθώς και της παροχής πληροφοριών που αναφέρονται ανωτέρω, συμφωνούνται μεταξύ των ενδιαφερόμενων αρχών και του αιτούντος.
   Άρθρο 11
   Συντονισμός μεταξύ του Οργανισμού και των εθνικών αρχών ασφάλειας
   1.   Ο Οργανισμός, όταν ενεργεί ως οργανισμός πιστοποίησης, συντονίζεται με τις εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας στα διάφορα στάδια της διαδικασίας αξιολόγησης της ασφάλειας. Ο Οργανισμός και οι εθνικές αρχές ασφάλειας συζητούν τυχόν θέματα που αφορούν τη διαδικασία αξιολόγησης της ασφάλειας, καθώς και τυχόν ανεπάρκειες και τυχόν αιτήματα συμπληρωματικών πληροφοριών που επηρεάζουν το χρονοδιάγραμμα της αξιολόγησης ή θα μπορούσαν να επηρεάσουν τις εργασίες των λοιπών εθνικών αρχών ασφάλειας στην αρμοδιότητα των οποίων εμπίπτει ο τόπος παροχής της υπηρεσίας.
   2.   Με την επιφύλαξη της παραγράφου 1, κάθε οργανισμός που εμπλέκεται στη διαδικασία αξιολόγησης της ασφάλειας μπορεί να επικοινωνήσει απευθείας με τον αιτούντα όσον αφορά θέματα σχετικά με το δικό του μέρος της αξιολόγησης.
   3.   Πριν από τη λήψη απόφασης έκδοσης ενιαίου πιστοποιητικού ασφάλειας, ο Οργανισμός και οι εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας προβαίνουν στις ακόλουθες ενέργειες:

               α)

               συζητούν την έκβαση των αξιολογήσεων που διενέργησαν·

               β)

               συμφωνούν σχετικά με τυχόν εναπομένοντα προβληματικά σημεία που πρέπει να αναβληθούν προς εξέταση κατά τη μεταγενέστερη εποπτεία·

               γ)

               συμφωνούν σχετικά με τυχόν περιορισμούς ή όρους χρήσης που πρέπει να περιληφθούν στο ενιαίο πιστοποιητικό ασφάλειας.

         4.   Εφόσον ο αιτών καταρτίσει σχέδιο δράσης για να αντιμετωπίσει τα εναπομένοντα προβληματικά σημεία που αναφέρονται στην παράγραφο 3 στοιχείο β), οι εθνικές αρχές ασφάλειας συμφωνούν ποια εξ αυτών θα παρακολουθήσει την υλοποίηση του σχεδίου. Προς τον σκοπό αυτόν, οι εθνικές αρχές ασφάλειας συντονίζονται, κατά περίπτωση, σύμφωνα με τις ρυθμίσεις που αναφέρονται στο άρθρο 8 παράγραφος 2 του κατ' εξουσιοδότηση κανονισμού (ΕΕ) 2018/761 (6), και ενημερώνουν τον Οργανισμό σχετικά με τη συμφωνία τους και την έκβαση των αντίστοιχων δραστηριοτήτων εποπτείας τους.
   Ο Οργανισμός λαμβάνει υπόψη τις πληροφορίες σχετικά με την έκβαση των δραστηριοτήτων εποπτείας που διεξάγονται από τις εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας όσον αφορά τη συνέχεια που δίδεται στα εναπομένοντα προβληματικά σημεία, προκειμένου να αποφασίσει κατά πόσον τα εν λόγω σημεία μπορούν να κλείσουν κατά την αξιολόγηση της αίτησης επικαιροποίησης ή ανανέωσης.
   5.   Ο Οργανισμός τηρεί αρχεία των δραστηριοτήτων συντονισμού και τις καταχωρίζει στην υπηρεσία μίας στάσης σύμφωνα με το άρθρο 9.
   Άρθρο 12
   Κατηγοριοποίηση των θεμάτων
   1.   Ο οργανισμός πιστοποίησης ασφάλειας και οι εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας κατηγοριοποιούν τα θέματα που εντοπίζονται κατά τη διάρκεια της αξιολόγησης του φακέλου αίτησης ως εξής:

               α)

               «τύπου 1»: θέματα που χρήζουν απάντησης από τον αιτούντα για την κατανόηση του φακέλου αίτησης·

               β)

               «τύπου 2»: θέματα που ενδέχεται να οδηγήσουν σε τροποποίηση του φακέλου αίτησης ή στη λήψη μέτρων ήσσονος σημασίας από τον αιτούντα· τα μέτρα που πρέπει να ληφθούν επαφίενται στην κρίση του αιτούντος και δεν εμποδίζουν την έκδοση του ενιαίου πιστοποιητικού ασφάλειας·

               γ)

               «τύπου 3»: θέματα που απαιτούν τη λήψη ειδικών μέτρων από τον αιτούντα, των οποίων η ολοκλήρωση είναι δυνατόν να αναβληθεί για μετά τη χορήγηση του ενιαίου πιστοποιητικού ασφάλειας· ο αιτών προτείνει μέτρα για την επίλυση του θέματος, τα οποία συμφωνούνται με το μέρος που εντόπισε το θέμα·

               δ)

               «τύπου 4»: θέματα που απαιτούν τροποποίηση του φακέλου αίτησης ή λήψη ειδικών μέτρων από τον αιτούντα· το ενιαίο πιστοποιητικό ασφάλειας δεν χορηγείται εκτός αν διευθετηθεί το θέμα ή περιληφθούν στο πιστοποιητικό περιορισμοί ή όροι χρήσης για την αντιμετώπιση του θέματος· ο αιτών προτείνει μέτρα για την επίλυση του θέματος, τα οποία συμφωνούνται με το μέρος που εντόπισε το θέμα.

         2.   Σε συνέχεια της απάντησης ή των μέτρων που λαμβάνει ο αιτών ανάλογα με το θέμα, ο οργανισμός πιστοποίησης ασφάλειας ή η αρμόδια εθνική αρχή ασφάλειας επαναξιολογεί τα θέματα που είχε εντοπίσει, τα χαρακτηρίζει εκ νέου, εάν συντρέχει περίπτωση, και αποδίδει έναν από τους ακόλουθους χαρακτηρισμούς σε έκαστο από τα θέματα που έχουν εντοπιστεί:

               α)

               «εκκρεμές θέμα», εάν τα αποδεικτικά στοιχεία που προσκόμισε ο αιτών δεν είναι ικανοποιητικά και απαιτούνται ακόμη πρόσθετες πληροφορίες·

               β)

               «εναπομένον προβληματικό σημείο προς εποπτεία», εάν εξακολουθεί να υφίσταται εναπομένον προβληματικό σημείο·

               γ)

               «περατωθέν θέμα», εάν το αντιμετώπισε κατάλληλα ο αιτών και δεν υπάρχει εναπομένον προβληματικό σημείο.

         Άρθρο 13
   Επάρκεια του προσωπικού που συμμετέχει στις αξιολογήσεις
   1.   Ο Οργανισμός και οι εθνικές αρχές ασφάλειας μεριμνούν ώστε το προσωπικό που συμμετέχει στις αξιολογήσεις να διαθέτει τα ακόλουθα προσόντα:

               α)

               γνώση του συναφούς κανονιστικού πλαισίου που ισχύει για την αξιολόγηση·

               β)

               γνώση της λειτουργίας του σιδηροδρομικού συστήματος·

               γ)

               κατάλληλο επίπεδο κριτικής ανάλυσης·

               δ)

               εμπειρία στην αξιολόγηση συστήματος διαχείρισης της ασφάλειας ή παρόμοιου συστήματος στον σιδηροδρομικό τομέα ή συστήματος διαχείρισης της ασφάλειας σε τομέα με ισοδύναμες επιχειρησιακές και τεχνικές προκλήσεις·

               ε)

               επίλυση προβλημάτων, επικοινωνία και ομαδική εργασία·

               στ)

               οποιοδήποτε άλλο προσόν που απαιτείται για συγκεκριμένη αξιολόγηση.

         Σε περίπτωση ομαδικής εργασίας, τα προσόντα είναι δυνατόν να κατανέμονται μεταξύ των μελών της ομάδας.
   Το προσωπικό που διενεργεί τις επισκέψεις, τις επιθεωρήσεις και τους ελέγχους που αναφέρονται στο άρθρο 10 αποδεικνύει γνώσεις και εμπειρία στη λήψη συνεντεύξεων.
   2.   Για τη διασφάλιση της ορθής εφαρμογής της παραγράφου 1, ο Οργανισμός και οι εθνικές αρχές ασφάλειας καθιερώνουν σύστημα διαχείρισης της επάρκειας το οποίο περιλαμβάνει:

               α)

               τον καθορισμό των χαρακτηριστικών δεξιοτήτων για κάθε θέση εργασίας ή ρόλο·

               β)

               την πρόσληψη προσωπικού σύμφωνα με τις χαρακτηριστικές δεξιότητες που έχουν καθοριστεί·

               γ)

               τη διατήρηση, την ανάπτυξη και την αξιολόγηση της επάρκειας του προσωπικού σύμφωνα με τις χαρακτηριστικές δεξιότητες που έχουν καθοριστεί.

         Άρθρο 14
   Επανεξέταση βάσει του άρθρου 10 παράγραφος 12 της οδηγίας (ΕΕ) 2016/798
   1.   Εφόσον ο οργανισμός πιστοποίησης ασφάλειας εκδίδει απορριπτική απόφαση, η οποία περιλαμβάνει την άρνηση έκδοσης ενιαίου πιστοποιητικού ασφάλειας, την εξαίρεση τμήματος του δικτύου που έλαβε αρνητική αξιολόγηση κατά το άρθρο 10 παράγραφος 7 της οδηγίας (ΕΕ) 2016/798 και τον προσδιορισμό τυχόν περιορισμών ή όρων χρήσης πλην εκείνων που ζητούνται στην αίτηση, ο αιτών μπορεί να ζητήσει επανεξέταση της απόφασης.
   2.   Το αίτημα επανεξέτασης υποβάλλεται από τον αιτούντα μέσω της υπηρεσίας μίας στάσης και περιλαμβάνει κατάλογο με όλα τα θέματα τα οποία, κατά την άποψη του αιτούντος, δεν λήφθηκαν δεόντως υπόψη κατά τη διαδικασία αξιολόγησης της ασφάλειας.
   3.   Οποιεσδήποτε συμπληρωματικές πληροφορίες που παρέχονται μετά την έκδοση της απόφασης για έκδοση ή άρνηση έκδοσης ενιαίου πιστοποιητικού ασφάλειας δεν γίνονται δεκτές ως αποδεικτικά στοιχεία.
   4.   Ο οργανισμός πιστοποίησης ασφάλειας σε συντονισμό με τις εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας διασφαλίζει την αμεροληψία της διαδικασίας επανεξέτασης.
   5.   Η διαδικασία επανεξέτασης επικεντρώνεται στα θέματα που δικαιολογούν την απόκλιση της απόφασης του οργανισμού πιστοποίησης ασφάλειας από το αίτημα του αιτούντος.
   6.   Εφόσον ο Οργανισμός ενεργεί ως οργανισμός πιστοποίησης ασφάλειας, η επανεξέταση διενεργείται σε συντονισμό με τις εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας.
   7.   Ο οργανισμός πιστοποίησης ασφάλειας κοινοποιεί την απόφασή του περί επιβεβαίωσης ή αναπροσαρμογής της αρχικής απόφασης σε όλα τα μέρη που εμπλέκονται στην αξιολόγηση, συμπεριλαμβανομένου του αιτούντος, μέσω της υπηρεσίας μίας στάσης.
   Άρθρο 15
   Μεταβατικές διατάξεις
   1.   Εφόσον εθνική αρχή ασφάλειας αναγνωρίζει ότι δεν θα είναι σε θέση να εκδώσει πιστοποιητικό ασφάλειας σύμφωνα με την οδηγία 2004/49/ΕΚ πριν από τη σχετική ημερομηνία στο ενδιαφερόμενο κράτος μέλος, ενημερώνει αμέσως τον αιτούντα και τον Οργανισμό.
   2.   Στην περίπτωση που αναφέρεται στο άρθρο 10 παράγραφος 8 της οδηγίας (ΕΕ) 2016/798, ο αιτών αποφασίζει κατά πόσον η αξιολόγηση της αίτησης θα πρέπει να συνεχιστεί από την εθνική αρχή ασφάλειας ή να μεταβιβαστεί στον Οργανισμό. Ο αιτών ενημερώνει την εν λόγω αρχή και τον Οργανισμό και ισχύουν τα ακόλουθα:

               α)

               στις περιπτώσεις που ο αιτών αποφασίσει να χρησιμοποιήσει τον Οργανισμό ως οργανισμό πιστοποίησης της ασφάλειας, η εθνική αρχή ασφάλειας διαβιβάζει στον Οργανισμό τον φάκελο της αίτησης και τα αποτελέσματα της αξιολόγησης που αναφέρονται στο άρθρο 10 παράγραφος 2 στοιχείο α) της οδηγίας 2004/49/ΕΚ. Ο Οργανισμός και η εθνική αρχή ασφάλειας συνεργάζονται και βοηθούν τον αιτούντα να συμπληρώσει την αίτησή του ώστε να πληροί τις πρόσθετες απαιτήσεις του άρθρου 9 της οδηγίας (ΕΕ) 2016/798·

               β)

               στις περιπτώσεις που ο αιτών αποφασίσει να χρησιμοποιήσει την εθνική αρχή ασφάλειας ως οργανισμό πιστοποίησης της ασφάλειας, η εθνική αρχή ασφάλειας συνεχίζει την αξιολόγηση της αίτησης και αποφασίζει σχετικά με την έκδοση του ενιαίου πιστοποιητικού ασφάλειας σύμφωνα με το άρθρο 10 της οδηγίας (ΕΕ) 2016/798 και τον παρόντα κανονισμό. Η εν λόγω αρχή βοηθά τον αιτούντα να συμπληρώσει την αίτησή του ώστε να πληροί τις πρόσθετες απαιτήσεις του άρθρου 9 της οδηγίας (ΕΕ) 2016/798.

         3.   Στην περίπτωση αιτούντος που σκοπεύει να δραστηριοποιηθεί σε περισσότερα του ενός κράτη μέλη, ο Οργανισμός είναι ο οργανισμός πιστοποίησης της ασφάλειας και εφαρμόζεται η διαδικασία που προβλέπεται στην παράγραφο 2 στοιχείο α).
   4.   Σε όλες τις περιπτώσεις, ο αιτών υποβάλλει την αναθεωρημένη αίτηση στο οικείο κράτος μέλος μετά τη σχετική ημερομηνία μέσω της υπηρεσίας μίας στάσης. Ο οργανισμός πιστοποίησης της ασφάλειας βοηθά τον αιτούντα προς τούτο.
   5.   Μετά τη σχετική ημερομηνία, κάθε σιδηροδρομική επιχείρηση εγκατεστημένη στο οικείο κράτος μέλος, της οποίας πιστοποιητικό ασφάλειας που έχει εκδοθεί σύμφωνα με την οδηγία 2004/49/ΕΚ χρειάζεται ανανέωση ή επικαιροποίηση λόγω μεταβολών του είδους, της έκτασης ή του τόπου παροχής της υπηρεσίας, υποβάλλει νέα αίτηση έκδοσης ενιαίου πιστοποιητικού ασφάλειας μέσω της υπηρεσίας μίας στάσης, σύμφωνα με τον παρόντα κανονισμό.
   6.   Εφόσον ο προβλεπόμενος τόπος παροχής της υπηρεσίας δεν περιορίζεται σε ένα κράτος μέλος, ενιαίο πιστοποιητικό ασφάλειας που έχει εκδοθεί από τον Οργανισμό μεταξύ της 16ης Ιουνίου 2019 και της 16ης Ιουνίου 2020 εξαιρεί το δίκτυο ή τα δίκτυα οποιουδήποτε κράτους μέλους που έχει ενημερώσει τον Οργανισμό και την Επιτροπή σύμφωνα με το άρθρο 33 παράγραφος 2 της οδηγίας (ΕΕ) 2016/798 και δεν έχει μεταφέρει ακόμη την εν λόγω οδηγία στο εθνικό δίκαιο ούτε έχει θέσει σε ισχύ τα οικεία εθνικά μέτρα μεταφοράς. Οι εθνικές αρχές ασφάλειας των κρατών μελών που έχουν προβεί στην κοινοποίηση αυτή:

               α)

               θεωρούν ενιαίο πιστοποιητικό ασφάλειας εκδοθέν από τον Οργανισμό ως ισοδύναμο με το μέρος του πιστοποιητικού ασφάλειας που εκδίδεται σύμφωνα με το άρθρο 10 παράγραφος 2 στοιχείο α) της οδηγίας 2004/49/ΕΚ·

               β)

               εκδίδουν πιστοποιητικά ασφάλειας σύμφωνα με το άρθρο 10 παράγραφος 2 στοιχείο β) της οδηγίας 2004/49/ΕΚ από τις 16 Ιουνίου 2019 με περίοδο ισχύος που δεν υπερβαίνει εκείνη του ενιαίου πιστοποιητικού ασφάλειας.

         7.   Στις περιπτώσεις που αναφέρονται στην παράγραφο 2 στοιχείο α) και στην παράγραφο 6 του παρόντος άρθρου, η εθνική αρχή ασφάλειας συνεργάζεται και συντονίζεται με τον Οργανισμό για να προβεί στην αξιολόγηση των στοιχείων που παρατίθενται στο άρθρο 10 παράγραφος 3 στοιχείο α) της οδηγίας (ΕΕ) 2016/798. Στην περίπτωση αυτή, ο Οργανισμός αποδέχεται την αξιολόγηση που αναφέρεται στο άρθρο 10 παράγραφος 2 στοιχείο α) της οδηγίας 2004/49/ΕΚ την οποία διενήργησε η εθνική αρχή ασφάλειας.
   Άρθρο 16
   Κατάργηση
   Ο κανονισμός (ΕΚ) αριθ. 653/2007 καταργείται από τις 16 Ιουνίου 2019. Ωστόσο, εξακολουθεί να εφαρμόζεται έως τις 15 Ιουνίου 2020 στα κράτη μέλη που έχουν ενημερώσει τον Οργανισμό και την Επιτροπή σύμφωνα με το άρθρο 33 παράγραφος 2 της οδηγίας (ΕΕ) 2016/798 ότι έχουν παρατείνει την περίοδο μεταφοράς της εν λόγω οδηγίας.
   Άρθρο 17
   Έναρξη ισχύος και εφαρμογή
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από τις 16 Ιουνίου 2019 στα κράτη μέλη που δεν έχουν ενημερώσει τον Οργανισμό και την Επιτροπή σύμφωνα με το άρθρο 33 παράγραφος 2 της οδηγίας (ΕΕ) 2016/798. Εφαρμόζεται σε όλα τα κράτη μέλη από τις 16 Ιουνίου 2020. Ωστόσο, το άρθρο 15 παράγραφοι 1, 2, 3 και 7 εφαρμόζεται από τις 16 Φεβρουαρίου 2019 και το άρθρο 15 παράγραφος 6 εφαρμόζεται από τις 16 Ιουνίου 2019 σε όλα τα κράτη μέλη.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 9 Απριλίου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 138 της 26.5.2016, σ. 102.

      (2)  Οδηγία 2004/49/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την ασφάλεια των κοινοτικών σιδηροδρόμων, η οποία τροποποιεί την οδηγία 95/18/ΕΚ του Συμβουλίου σχετικά με τις άδειες σε σιδηροδρομικές επιχειρήσεις και την οδηγία 2001/14/ΕΚ σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής καθώς και με την πιστοποίηση ασφάλειας (οδηγία για την ασφάλεια των σιδηροδρόμων) (ΕΕ L 164 της 30.4.2004, σ. 44).

      (3)  Οδηγία 96/48/ΕΚ του Συμβουλίου, της 23ης Ιουλίου 1996, σχετικά με τη διαλειτουργικότητα του διευρωπαϊκού σιδηροδρομικού συστήματος μεγάλης ταχύτητας (ΕΕ L 235 της 17.9.1996, σ. 6).

      (4)  Κανονισμός (ΕΕ) 2016/796 του Ευρωπαϊκού Κοινοβουλίου και του Συμβουλίου, της 11ης Μαΐου 2016, σχετικά με τον Οργανισμό Σιδηροδρόμων της Ευρωπαϊκής Ένωσης και την κατάργηση του κανονισμού (ΕΚ) αριθ. 881/2004 (ΕΕ L 138 της 26.5.2016, σ. 1).

      (5)  Κατ' εξουσιοδότηση κανονισμός (ΕΕ) 2018/762 της Επιτροπής, της 8ης Μαρτίου 2018, σχετικά με τον καθορισμό κοινών μεθόδων ασφάλειας για τις απαιτήσεις του συστήματος διαχείρισης της ασφάλειας σύμφωνα με την οδηγία (ΕΕ) 2016/798 του Ευρωπαϊκού Κοινοβουλίου και του Συμβουλίου και με την κατάργηση των κανονισμών (ΕΕ) αριθ. 1158/2010 και (ΕΕ) αριθ. 1169/2010 της Επιτροπής (βλέπε σελίδα 26 της παρούσας Επίσημης Εφημερίδας).

      (6)  Κατ' εξουσιοδότηση κανονισμός (ΕΕ) 2018/761 της Επιτροπής, της 16ης Φεβρουαρίου 2018, σχετικά με τον καθορισμό κοινών μεθόδων ασφάλειας για την εποπτεία από τις εθνικές αρχές ασφάλειας μετά την έκδοση ενιαίου πιστοποιητικού ασφάλειας ή έγκρισης ασφάλειας σύμφωνα με την οδηγία (ΕΕ) 2016/798 του Ευρωπαϊκού Κοινοβουλίου και του Συμβουλίου και με την κατάργηση του κανονισμού (ΕΕ) αριθ. 1077/2012 της Επιτροπής (βλέπε σελίδα 16 της παρούσας Επίσημης Εφημερίδας).

      ΠΑΡΑΡΤΗΜΑ I

         Περιεχόμενο της αίτησης έκδοσης ενιαίου πιστοποιητικού ασφάλειας

         Σημείωση: όλες οι πληροφορίες είναι υποχρεωτικές, συμπεριλαμβανομένων των εγγράφων που επισυνάπτονται στην αίτηση, εκτός από τις περιπτώσεις που συνοδεύονται από το γράμμα «Π» (προαιρετικό). Εφόσον η σιδηροδρομική επιχείρηση πρέπει να καταρτίσει σχέδιο διορθωτικών μέτρων κατά το άρθρο 9, οι σχετικές πληροφορίες είναι υποχρεωτικές.

      1.   Τύπος αίτησης

      1.1.   Νέα
      1.2.   Ανανέωση
      1.3.   Επικαιροποίηση
      1.4.   EIN του προηγούμενου πιστοποιητικού (μόνο σε περίπτωση αίτησης ανανέωσης ή επικαιροποίησης)
      2.   Αιτούμενο είδος υπηρεσίας (επιλογή ενός ή περισσότερων ειδών) (1)
         :

      2.1.   Μεταφορά επιβατών, συμπεριλαμβανομένων των υπηρεσιών υψηλής ταχύτητας
      2.2.   Μεταφορά επιβατών, εξαιρουμένων των υπηρεσιών υψηλής ταχύτητας
      2.3.   Μεταφορά φορτίου, συμπεριλαμβανομένων των υπηρεσιών επικίνδυνων εμπορευμάτων (2)

      2.4.   Μεταφορά φορτίου, εξαιρουμένων των υπηρεσιών επικίνδυνων εμπορευμάτων
      2.5.   Μόνον ελιγμοί
      2.6.   Λοιπά (προσδιορίστε)
      3.   Λειτουργίες σιδηροδρομικών μεταφορών:

      3.1.   Προβλεπόμενη ημερομηνία έναρξης των υπηρεσιών/δραστηριοτήτων (Π)
      3.2.   Κράτος/-η μέλος/-η στην αρμοδιότητα του/των οποίου/-ων εμπίπτει ο προβλεπόμενος τόπος παροχής της υπηρεσίας
      3.3.   Καθορισμός του προβλεπόμενου τόπου παροχής της υπηρεσίας (για τα σχετικά δίκτυα) (3)

      3.4.   Σταθμός/-οί σε γειτονικό/-ά κράτος/-η μέλος/-η [στις περιπτώσεις που αναφέρονται στο άρθρο 3 παράγραφος 11 του εκτελεστικού κανονισμού (ΕΕ) 2018/763 και στο άρθρο 10 παράγραφος 8 της οδηγίας (ΕΕ) 2016/798) ]
      4.   Οργανισμός πιστοποίησης της ασφάλειας:

      4.1.   Ο Οργανισμός
      4.2.   Η εθνική αρχή ασφάλειας [στις περιπτώσεις που αναφέρονται στο άρθρο 10 παράγραφος 8 της οδηγίας (ΕΕ) 2016/798]
      5.   Στοιχεία αιτούντος:

      5.1.   Επωνυμία
      5.2.   Ακρωνύμιο (Π)
      5.3.   Πλήρης ταχυδρομική διεύθυνση
      5.4.   Τηλέφωνο
      5.5.   Τηλεομοιοτυπικό (Π)
      5.6.   Ηλεκτρονικό ταχυδρομείο
      5.7.   Ιστότοπος (Π)
      5.8.   Εθνικός αριθμός καταχώρισης
      5.9.   Αριθμός ΦΠΑ (Π)
      5.10.   Άλλες συναφείς πληροφορίες (Π)
      6.   Στοιχεία υπεύθυνου επικοινωνίας:

      6.1.   Όνομα
      6.2.   Επώνυμο
      6.3.   Τίτλος ή ιδιότητα
      6.4.   Πλήρης ταχυδρομική διεύθυνση
      6.5.   Τηλέφωνο
      6.6.   Τηλεομοιοτυπικό (Π)
      6.7.   Ηλεκτρονικό ταχυδρομείο
      6.8.   Ομιλούμενη/-ες γλώσσα/-ες

         Έγγραφα επισυναπτόμενα στην αίτηση

      7.   Έγγραφα υποβληθέντα για το μέρος της αξιολόγησης που αφορά το σύστημα διαχείρισης της ασφάλειας:

      7.1.   Περιγραφή του συστήματος διαχείρισης της ασφάλειας και λοιπά έγγραφα που αποδεικνύουν τη συμμόρφωση με τις απαιτήσεις του άρθρου 10 παράγραφος 3 στοιχείο α) της οδηγίας (ΕΕ) 2016/798 και τον τρόπο με τον οποίο πληρούνται οι εν λόγω απαιτήσεις.
      7.2.   Πληροφορίες για τη διασταύρωση του συστήματος διαχείρισης της ασφάλειας (βλέπε σημείο 7.1) με το παράρτημα I του κατ' εξουσιοδότηση κανονισμού (ΕΕ) 2018/762, καθώς και αναφορά του σημείου στα έγγραφα τεκμηρίωσης του συστήματος διαχείρισης της ασφάλειας από τα οποία προκύπτει ότι πληρούνται οι σχετικές απαιτήσεις της τεχνικής προδιαγραφής διαλειτουργικότητας για το υποσύστημα «διεξαγωγή και διαχείριση της κυκλοφορίας».
      8.   Έγγραφα υποβληθέντα για το εθνικό μέρος (για κάθε κράτος μέλος το οποίο καλύπτει ο προβλεπόμενος τόπος παροχής της υπηρεσίας) της αξιολόγησης:

      8.1.   Περιγραφή ή κατ' άλλον τρόπο απόδειξη του τρόπου με τον οποίο οι ρυθμίσεις διαχείρισης της ασφάλειας ανταποκρίνονται στους σχετικούς κοινοποιηθέντες εθνικούς κανόνες σύμφωνα με το άρθρο 8 της οδηγίας (ΕΕ) 2016/798.
      8.2.   Πληροφορίες για τη διασταύρωση του συστήματος διαχείρισης της ασφάλειας (βλέπε σημείο 7.1) με τις απαιτήσεις που καθορίζονται στους σχετικούς εθνικούς κανόνες (βλέπε σημείο 8.1).
      9.   Σχέδιο/-α διορθωτικών μέτρων

      9.1.   Τρέχουσα κατάσταση του σχεδίου ή των σχεδίων δράσης που έχει καταρτίσει η σιδηροδρομική επιχείρηση για να επιλύσει τυχόν σοβαρή περίπτωση μη συμμόρφωσης και οποιοδήποτε άλλο προβληματικό σημείο που εντοπίστηκε κατά τη διάρκεια των δραστηριοτήτων εποπτείας μετά την προηγούμενη αξιολόγηση.
      9.2.   Τρέχουσα κατάσταση του σχεδίου ή των σχεδίων δράσης που έχει καταρτίσει η σιδηροδρομική επιχείρηση για να επιλύσει εναπομένοντα προβληματικά σημεία από την προηγούμενη αξιολόγηση.

         (1)  Για κάθε κράτος μέλος στην αρμοδιότητα του οποίου εμπίπτει ο προβλεπόμενος τόπος παροχής της υπηρεσίας.

         (2)  Ως «επικίνδυνα εμπορεύματα» νοούνται ουσίες και είδη των οποίων η μεταφορά επιτρέπεται μόνον υπό τους όρους που προβλέπονται στην οδηγία 2008/68/ΕΚ του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 2008, σχετικά με τις εσωτερικές μεταφορές επικίνδυνων εμπορευμάτων (ΕΕ L 260 της 30.9.2008, σ. 13).

         (3)  Για κάθε κράτος μέλος στην αρμοδιότητα του οποίου εμπίπτει ο προβλεπόμενος τόπος παροχής της υπηρεσίας.

      ΠΑΡΑΡΤΗΜΑ II

         Διαδικασία αξιολόγησης της ασφάλειας

      1.   ΓΕΝΙΚΑ
      1.1.   Ο οργανισμός πιστοποίησης της ασφάλειας και οι εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας αναπτύσσουν διαρθωμένη και ελέγξιμη διαδικασία για ολόκληρη τη δραστηριότητα, κατά την οποία λαμβάνονται υπόψη τα στοιχεία που προβλέπονται στο παρόν παράρτημα. Η διαδικασία αξιολόγησης της ασφάλειας είναι επαναληπτική, όπως φαίνεται στο ακόλουθο διάγραμμα (βλέπε σχήμα 1 στο προσάρτημα), το οποίο σημαίνει ότι ο οργανισμός πιστοποίησης της ασφάλειας και οι εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας δικαιούνται να ζητήσουν εύλογη περαιτέρω πληροφόρηση ή εκ νέου υποβολή σύμφωνα με τον παρόντα κανονισμό.
      2.   ΠΑΡΑΛΑΒΗ ΤΗΣ ΑΙΤΗΣΗΣ
      2.1.   Μετά την παραλαβή της αίτησης ενιαίου πιστοποιητικού ασφάλειας, ο οργανισμός πιστοποίησης της ασφάλειας βεβαιώνει επισήμως και αμέσως την παραλαβή της αίτησης.
      2.2.   Ο οργανισμός πιστοποίησης της ασφάλειας και οι εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας διαθέτουν ικανούς πόρους για την εκτέλεση της διαδικασίας αξιολόγησης.
      3.   ΑΡΧΙΚΟΣ ΕΛΕΓΧΟΣ
      3.1.   Ο οργανισμός πιστοποίησης της ασφάλειας σε συντονισμό με τις εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας προβαίνουν, αμέσως μόλις παραληφθεί η αίτηση, σε καταρχήν έλεγχο των ακόλουθων στοιχείων:

                  α)

                  ο αιτών έχει παράσχει τις βασικές πληροφορίες που είτε απαιτούνται από τη νομοθεσία είτε είναι αναγκαίες για την αποτελεσματική διεκπεραίωση της αίτησης·

                  β)

                  ο φάκελος της αίτησης περιλαμβάνει επαρκή αποδεικτικά στοιχεία, είναι δομημένος και περιέχει στοιχεία εσωτερικής διασταύρωσης ώστε να είναι δυνατή η δέουσα αξιολόγηση με βάση τις απαιτήσεις του συστήματος διαχείρισης της ασφάλειας και τους σχετικούς κοινοποιηθέντες εθνικούς κανόνες. Ο οργανισμός πιστοποίησης της ασφάλειας σε συντονισμό με τις εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας προβαίνουν σε αρχική εξέταση του πραγματικού περιεχομένου των αποδεικτικών στοιχείων που περιλαμβάνονται στην αίτηση, ώστε να διαμορφώσουν μια πρώτη κρίση σχετικά με την ποιότητα, την επάρκεια και την καταλληλότητα του συστήματος διαχείρισης της ασφάλειας·

                  γ)

                  κατά περίπτωση, περιλαμβάνεται η τρέχουσα κατάσταση του σχεδίου (ή των σχεδίων) δράσης που έχει καταρτίσει η σιδηροδρομική επιχείρηση για να επιλύσει τυχόν σοβαρή περίπτωση μη συμμόρφωσης και οποιοδήποτε άλλο προβληματικό σημείο που εντοπίστηκε κατά τη διάρκεια των δραστηριοτήτων εποπτείας μετά την προηγούμενη αξιολόγηση·

                  δ)

                  κατά περίπτωση, περιλαμβάνεται η τρέχουσα κατάσταση του σχεδίου (ή των σχεδίων) δράσης που έχει καταρτίσει η σιδηροδρομική επιχείρηση για να επιλύσει εναπομένοντα προβληματικά σημεία από προηγούμενη αξιολόγηση.

            3.2.   Οι εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας ελέγχουν επίσης ότι προσδιορίζονται με σαφήνεια τα αποδεικτικά στοιχεία σχετικά με το είδος, την έκταση και τον προβλεπόμενο τόπο παροχής της υπηρεσίας.
      3.3.   Μετά τους αναφερόμενους στα σημεία 3.1 και 3.2 ελέγχους, ο οργανισμός πιστοποίησης της ασφάλειας και οι εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας αποφασίζουν αν υπάρχουν ως προς το τμήμα που τους αναλογεί τυχόν πεδία στα οποία είναι αναγκαίες περαιτέρω πληροφορίες. Εφόσον είναι αναγκαίες περαιτέρω πληροφορίες, ο οργανισμός πιστοποίησης της ασφάλειας και οι εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας μπορούν να ζητήσουν τις πληροφορίες αυτές, στον βαθμό που κρίνουν ευλόγως αναγκαίο για τη στήριξη της αξιολόγησής τους.
      3.4.   Ο οργανισμός πιστοποίησης της ασφάλειας και οι εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας εξετάζουν επαρκές μέρος της αίτησης, ο καθένας στο τμήμα που του αναλογεί, ώστε να ελέγξουν ότι το περιεχόμενό της είναι κατανοητό. Εάν σαφώς δεν είναι κατανοητό, ο οργανισμός πιστοποίησης της ασφάλειας και οι εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας αποφασίζουν, ο καθένας στο τμήμα που του αναλογεί, κατά πόσον πρέπει να επιστραφεί η αίτηση με το αίτημα να βελτιωθεί η σύνταξή της.
      4.   ΛΕΠΤΟΜΕΡΗΣ ΑΞΙΟΛΟΓΗΣΗ
      4.1.   Μετά την ολοκλήρωση του σταδίου του αρχικού ελέγχου, ο οργανισμός πιστοποίησης της ασφάλειας και οι εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας προβαίνουν, ο καθένας στο τμήμα που του αναλογεί, στη λεπτομερή αξιολόγηση του φακέλου της αίτησης (βλέπε σχήμα 2 στο προσάρτημα), με χρήση των απαιτήσεων του συστήματος διαχείρισης της ασφάλειας και των σχετικών κοινοποιηθέντων εθνικών κανόνων.
      4.2.   Κατά τη διενέργεια της αναφερόμενης στο σημείο 4.1 λεπτομερούς αξιολόγησης σύμφωνα με το άρθρο 18 παράγραφος 1 της οδηγίας (ΕΕ) 2016/798, ο οργανισμός πιστοποίησης της ασφάλειας και οι εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας κρίνουν με επαγγελματικό τρόπο, με αμεροληψία και αναλογικότητα, και αιτιολογούν τεκμηριωμένα τα συμπεράσματα στα οποία κατέληξαν.
      4.3.   Στην αξιολόγηση καθορίζεται κατά πόσον πληρούνται οι απαιτήσεις του συστήματος διαχείρισης της ασφάλειας και οι σχετικοί κοινοποιηθέντες εθνικοί κανόνες ή κατά πόσον πρέπει να ζητηθούν περαιτέρω πληροφορίες. Κατά την αξιολόγηση, ο οργανισμός πιστοποίησης της ασφάλειας και οι εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας αναζητούν επίσης στοιχεία που αποδεικνύουν ότι πληρούνται οι απαιτήσεις του συστήματος διαχείρισης της ασφάλειας και οι σχετικοί κοινοποιηθέντες εθνικοί κανόνες με βάση τα αποτελέσματα των διαδικασιών του συστήματος διαχείρισης της ασφάλειας, με χρήση ενδεχομένως μεθόδων δειγματοληψίας, για να διασφαλίσουν ότι ο αιτών κατανοεί τις απαιτήσεις και είναι σε θέση να τις πληροί, ανάλογα με το είδος και την έκταση των σιδηροδρομικών μεταφορών και τον προβλεπόμενο τόπο παροχής της υπηρεσίας, ώστε να εξασφαλιστεί η ασφαλής λειτουργία του σιδηροδρόμου.
      4.4.   Κάθε θέμα τύπου 4 επιλύεται προς ικανοποίηση του οργανισμού πιστοποίησης της ασφάλειας και οδηγεί στην επικαιροποίηση του φακέλου της αίτησης, εφόσον ενδείκνυται, πριν από την έκδοση του ενιαίου πιστοποιητικού ασφάλειας.
      4.5.   Τα εναπομένοντα προβληματικά σημεία μπορούν να αναβληθούν προς εξέταση κατά την εποπτεία ή είναι δυνατόν να συμφωνηθούν με τον αιτούντα μέτρα, με βάση την οικεία πρόταση επικαιροποίησης του φακέλου της αίτησης, ή και τα δύο. Στην περίπτωση αυτή, η επίσημη επίλυση του θέματος επέρχεται μετά την έκδοση του ενιαίου πιστοποιητικού ασφάλειας.
      4.6.   Ο οργανισμός πιστοποίησης της ασφάλειας και οι εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας επιδεικνύουν διαφάνεια ως προς τον τρόπο με την οποίο κρίνουν τη βαρύτητα κάθε διαπιστωθέντος θέματος που αναφέρεται στο άρθρο 12 παράγραφος 1.
      4.7.   Κατά τον προσδιορισμό θέματος που αναφέρεται στο άρθρο 12 παράγραφος 1, ο οργανισμός πιστοποίησης της ασφάλειας και οι εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας ενεργούν με ακρίβεια και βοηθούν τον αιτούντα να κατανοήσει το επίπεδο λεπτομέρειας που αναμένεται στην απάντησή του. Προς τον σκοπό αυτόν, ο οργανισμός πιστοποίησης της ασφάλειας και οι εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας προβαίνουν στις ακόλουθες ενέργειες:

                  α)

                  παραπέμπουν επακριβώς στις σχετικές απαιτήσεις του συστήματος διαχείρισης της ασφάλειας και στους κοινοποιηθέντες εθνικούς κανόνες και βοηθούν τον αιτούντα να κατανοήσει τα διαπιστωθέντα θέματα·

                  β)

                  προσδιορίζουν το σχετικό τμήμα των συναφών κανονιστικών διατάξεων και κανόνων·

                  γ)

                  αναφέρουν τον λόγο για τον οποίο δεν πληρούται η επιμέρους απαίτηση του συστήματος διαχείρισης της ασφάλειας ή ο κοινοποιηθείς εθνικός κανόνας, καθώς και τυχόν συναφής νομοθεσία·

                  δ)

                  συμφωνούν με τον αιτούντα στις περαιτέρω δεσμεύσεις, έγγραφα και τυχόν δικαιολογητικά στοιχεία που πρέπει να παρασχεθούν, όπως απαιτείται από το επίπεδο λεπτομέρειας της απαίτησης του συστήματος διαχείρισης της ασφάλειας ή του κοινοποιηθέντος εθνικού κανόνα·

                  ε)

                  καθορίζουν, σε συμφωνία με τον αιτούντα, την προθεσμία συμμόρφωσης, η οποία είναι εύλογη και αναλογική προς τη δυσκολία της παροχής των ζητούμενων πληροφοριών.

            4.8.   Εάν ο αιτών καθυστερήσει σημαντικά την παροχή των ζητούμενων πληροφοριών, ο οργανισμός πιστοποίησης της ασφάλειας μπορεί να αποφασίσει να παρατείνει την προθεσμία απάντησης του αιτούντος ή να απορρίψει την αίτηση κατόπιν ειδοποίησης.
      4.9.   Η προθεσμία λήψης απόφασης σχετικά με την έκδοση του ενιαίου πιστοποιητικού ασφάλειας μπορεί να παραταθεί, έως ότου υποβληθούν οι ζητούμενες πληροφορίες, μόνον με απόφαση του οργανισμού πιστοποίησης της ασφάλειας σε συντονισμό με τις εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας και σε συμφωνία με τον αιτούντα, σε μία από τις ακόλουθες περιπτώσεις:

                  α)

                  θέματα τύπου 1 που αναφέρονται στο άρθρο 12 παράγραφος 1 τα οποία, εξεταζόμενα είτε μεμονωμένα είτε συλλογικά, εμποδίζουν τη συνέχιση της αξιολόγησης ή τμημάτων αυτής·

                  β)

                  θέματα τύπου 4 ή πολλά θέματα τύπου 3 που αναφέρονται στο άρθρο 12 παράγραφος 1 τα οποία, εξεταζόμενα συλλογικά, ενδέχεται να αναβαθμίσουν την κατηγορία σε θέμα τύπου 4, που εμποδίζει την έκδοση του ενιαίου πιστοποιητικού ασφάλειας.

            4.10.   Προκειμένου να είναι ικανοποιητικές, οι γραπτές απαντήσεις του αιτούντος πρέπει να επαρκούν ώστε να διασκεδασθούν όλοι οι προβληματισμοί που εκφράστηκαν και να αποδεικνύουν ότι οι προτεινόμενες από τον αιτούντα ρυθμίσεις θα πληρούν τα σχετικά κριτήρια ή τους κοινοποιηθέντες εθνικούς κανόνες.
      4.11.   Όταν απάντηση θεωρείται μη ικανοποιητική, εξηγείται για ποιον ακριβώς λόγο και προσδιορίζονται οι περαιτέρω πληροφορίες ή η απόδειξη που ζητούνται από τον αιτούντα για να καταστεί ικανοποιητική η απάντησή του.
      4.12.   Εάν ανακύψουν προβληματισμοί ως προς την ενδεχόμενη απόρριψη της αίτησης ή την παρέλευση χρονικού διαστήματος μεγαλύτερου από την καθορισμένη προθεσμία λήψης απόφασης, ο οργανισμός πιστοποίησης της ασφάλειας μπορεί να εξετάσει το ενδεχόμενο λήψης μέτρων έκτακτης ανάγκης.
      4.13.   Όταν κρίνεται είτε ότι η αίτηση πληροί όλες τις απαιτήσεις είτε ότι είναι απίθανο να σημειωθεί περαιτέρω πρόοδος ως προς τη διασφάλιση ικανοποιητικών απαντήσεων σε εκκρεμή θέματα, ο οργανισμός πιστοποίησης της ασφάλειας και οι εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας ολοκληρώνουν την αξιολόγηση, ο καθένας στο τμήμα που του αναλογεί, προβαίνοντας στις ακόλουθες ενέργειες:

                  α)

                  αναφέρουν κατά πόσον πληρούνται όλα τα κριτήρια ή κατά πόσον εξακολουθούν να υφίστανται εκκρεμή θέματα·

                  β)

                  προσδιορίζουν τυχόν εναπομένοντα προβληματικά σημεία·

                  γ)

                  προσδιορίζουν τυχόν περιορισμούς ή όρους χρήσης που πρέπει να περιληφθούν στο ενιαίο πιστοποιητικό ασφάλειας·

                  δ)

                  υποβάλλουν έκθεση σχετικά με τη συνέχεια που δίνεται σε σημαντικές περιπτώσεις μη συμμόρφωσης που εντοπίζονται κατά την εποπτεία, όπως αναφέρεται στο άρθρο 5 του κατ' εξουσιοδότηση κανονισμού (ΕΕ) 2018/761, κατά περίπτωση·

                  ε)

                  διασφαλίζουν ότι η διαδικασία αξιολόγησης της ασφάλειας εφαρμόστηκε ορθά·

                  στ)

                  συντάσσουν τα αποτελέσματα της αξιολόγησης, καθώς και περίληψη των συμπερασμάτων και, κατά περίπτωση, γνώμη σχετικά με την έκδοση του ενιαίου πιστοποιητικού ασφάλειας.

            4.14.   Ο οργανισμός πιστοποίησης της ασφάλειας και οι εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας καταγράφουν και αιτιολογούν γραπτώς όλα τα πορίσματα και τις αποφάσεις, ώστε να διευκολύνεται τόσο η διαδικασία διασφάλισης όσο και η διαδικασία λήψης αποφάσεων, καθώς και για την παροχή συνδρομής σε περίπτωση ένστασης κατά της απόφασης έκδοσης ή μη έκδοσης του ενιαίου πιστοποιητικού ασφάλειας.
      5.   ΛΗΨΗ ΑΠΟΦΑΣΕΩΝ
      5.1.   Με βάση τα συμπεράσματα της ολοκληρωθείσας αξιολόγησης, λαμβάνεται απόφαση σχετικά με την έκδοση ενιαίου πιστοποιητικού ασφάλειας ή την απόρριψη της αίτησης. Κατά την έκδοση ενιαίου πιστοποιητικού ασφάλειας, ενδέχεται να προσδιοριστούν ορισμένα εναπομένοντα προβληματικά σημεία. Δεν εκδίδεται ενιαίο πιστοποιητικό ασφάλειας σε περίπτωση που εντοπιστεί θέμα τύπου 4 που αναφέρεται στο άρθρο 12 παράγραφος 1, το οποίο δεν επιλύθηκε κατά την αξιολόγηση.
      5.2.   Ο οργανισμός πιστοποίησης της ασφάλειας μπορεί να αποφασίσει να περιορίσει το πεδίο εφαρμογής του ενιαίου πιστοποιητικού ασφάλειας, με τον προσδιορισμό περιορισμών ή όρων χρήσης, εάν συναχθεί το συμπέρασμα, σε συντονισμό με τις εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας, ότι με τους εν λόγω περιορισμούς ή όρους χρήσης επιλύεται θέμα τύπου 4 το οποίο θα εμπόδιζε την έκδοση του ενιαίου πιστοποιητικού ασφάλειας. Το ενιαίο πιστοποιητικό ασφάλειας επικαιροποιείται κατόπιν αιτήματος του αιτούντος αφού επιλυθούν όλα τα επαπομένοντα προβληματικά σημεία στον φάκελο της αίτησής του.
      5.3.   Ο αιτών ενημερώνεται για την απόφαση του οργανισμού πιστοποίησης της ασφάλειας, καθώς και για το αποτέλεσμα της αξιολόγησης, και εκδίδεται ενιαίο πιστοποιητικό ασφάλειας κατά περίπτωση.
      5.4.   Εάν απορριφθεί η έκδοση του ενιαίου πιστοποιητικού ασφάλειας ή εάν το ενιαίο πιστοποιητικό ασφάλειας περιλαμβάνει περιορισμούς ή όρους χρήσης εκτός από εκείνους που καθορίζονται στην αίτηση, ο οργανισμός πιστοποίησης της ασφάλειας ενημερώνει τον αιτούντα, αιτιολογώντας την απόφασή του, και του γνωστοποιεί τη διαδικασία υποβολής αιτήματος επανεξέτασης ή ένστασης κατά της απόφασης.
      6.   ΚΛΕΙΣΙΜΟ ΤΗΣ ΑΞΙΟΛΟΓΗΣΗΣ
      6.1.   Ο οργανισμός πιστοποίησης της ασφάλειας ολοκληρώνει το διοικητικό κλείσιμο, μεριμνώντας για την εξέταση, την οργάνωση και την αρχειοθέτηση όλων των εγγράφων και αρχείων. Με σκοπό τη συνεχή βελτίωση της οικείας διαδικασίας, ο οργανισμός πιστοποίησης της ασφάλειας προσδιορίζει τα ιστορικά στοιχεία και τα διδάγματα που αποκομίστηκαν προς αξιοποίησή τους σε μελλοντικές αξιολόγησεις.
      7.   ΕΙΔΙΚΕΣ ΔΙΑΤΑΞΕΙΣ ΓΙΑ ΤΗΝ ΑΝΑΝΕΩΣΗ ΕΝΙΑΙΟΥ ΠΙΣΤΟΠΟΙΗΤΙΚΟΥ ΑΣΦΑΛΕΙΑΣ
      7.1.   Το ενιαίο πιστοποιητικό ασφάλειας μπορεί να ανανεωθεί κατόπιν αιτήματος του αιτούντος πριν από τη λήξη της ισχύος του προκειμένου να εξασφαλιστεί η συνέχεια της πιστοποίησης.
      7.2.   Στην περίπτωση αίτησης ανανέωσης, ο οργανισμός πιστοποίησης της ασφάλειας και οι εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας ελέγχουν τις λεπτομέρειες των τροποποιήσεων των αποδεικτικών στοιχείων που υποβλήθηκαν στην προηγούμενη αίτηση και λαμβάνουν υπόψη τα αποτελέσματα των προηγούμενων δραστηριοτήτων εποπτείας που αναφέρονται στο άρθρο 5 του κατ' εξουσιοδότηση κανονισμού (ΕΕ) 2018/761 για την ιεράρχηση ή τη στόχευση των σχετικών απαιτήσεων του συστήματος διαχείρισης της ασφάλειας και των κοινοποιηθέντων εθνικών κανόνων βάσει των οποίων αξιολογείται η αίτηση ανανέωσης.
      7.3.   Ο οργανισμός πιστοποίησης της ασφάλειας και οι εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας υιοθετούν αναλογική προσέγγιση όσον αφορά την επαναξιολόγηση, με βάση τον βαθμό των προτεινόμενων τροποποιήσεων.
      8.   ΕΙΔΙΚΕΣ ΔΙΑΤΑΞΕΙΣ ΓΙΑ ΤΗΝ ΕΠΙΚΑΙΡΟΠΟΙΗΣΗ ΕΝΙΑΙΟΥ ΠΙΣΤΟΠΟΙΗΤΙΚΟΥ ΑΣΦΑΛΕΙΑΣ
      8.1.   Το ενιαίο πιστοποιητικό ασφάλειας επικαιροποιείται όποτε προτείνεται ουσιαστική μεταβολή του είδους ή της έκτασης της υπηρεσίας σύμφωνα με το άρθρο 10 παράγραφος 13 της οδηγίας (ΕΕ) 2016/798, ή σε περίπτωση επέκτασης του τόπου παροχής της υπηρεσίας σύμφωνα με το άρθρο 10 παράγραφος 14 της εν λόγω οδηγίας.
      8.2.   Όταν σκοπεύει να προβεί σε οποιαδήποτε μεταβολή αναφερόμενη στο σημείο 8.1, η σιδηροδρομική επιχείρηση κάτοχος του ενιαίου πιστοποιητικού ασφάλειας ενημερώνει πάραυτα τον οργανισμό πιστοποίησης της ασφάλειας.
      8.3.   Μετά την ενημέρωση από τη σιδηροδρομική επιχείρηση κατά το σημείο 8.2, ο οργανισμός πιστοποίησης της ασφάλειας:

                  α)

                  ελέγχει ότι η μεταβολή σχετικά με κάθε ενδεχόμενη αίτηση περιγράφεται σαφώς και ότι αξιολογείται η δυνητική διακινδύνευση της ασφάλειας·

                  β)

                  εξετάζει με τη σιδηροδρομική επιχείρηση και τις εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας την ανάγκη επικαιροποίησης του ενιαίου πιστοποιητικού ασφάλειας.

            8.4.   Ο οργανισμός πιστοποίησης της ασφάλειας σε συντονισμό με τις εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας μπορεί να διατυπώσει περαιτέρω ερωτήσεις στον αιτούντα. Εφόσον ο οργανισμός πιστοποίησης της ασφάλειας συμφωνήσει ότι η προτεινόμενη μεταβολή δεν είναι ουσιαστική, ενημερώνει γραπτώς τον αιτούντα ότι δεν απαιτείται επικαιροποίηση και αρχειοθετεί την απόφαση στον καταχωρισθέντα φάκελο.
      8.5.   Στην περίπτωση αίτησης επικαιροποίησης, ο οργανισμός πιστοποίησης της ασφάλειας και οι εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας:

                  α)

                  ελέγχουν τις λεπτομέρειες των τροποποιήσεων των αποδεικτικών στοιχείων που υποβλήθηκαν στην προηγούμενη αίτηση βάσει της οποίας εκδόθηκε το τρέχον πιστοποιητικό·

                  β)

                  λαμβάνουν υπόψη τα αποτελέσματα των προηγούμενων δραστηριοτήτων εποπτείας που αναφέρονται στο άρθρο 5 του κατ' εξουσιοδότηση κανονισμού (ΕΕ) 2018/761, και ιδίως τα θέματα που αφορούν την ικανότητα του αιτούντος να εφαρμόζει αποτελεσματικά και να παρακολουθεί την οικεία διαδικασία διαχείρισης μεταβολών·

                  γ)

                  ιεραρχούν ή στοχοθετούν τις σχετικές απαιτήσεις του συστήματος διαχείρισης της ασφάλειας και τους κοινοποιηθέντες εθνικούς κανόνες, με σκοπό την αξιολόγηση της αίτησης επικαιροποίησης.

            8.6.   Ο οργανισμός πιστοποίησης της ασφάλειας και οι εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας υιοθετούν αναλογική προσέγγιση όσον αφορά την επαναξιολόγηση, με βάση τον βαθμό των προτεινόμενων τροποποιήσεων.
      8.7.   Η υποβολή στον οργανισμό πιστοποίησης της ασφάλειας αίτησης επικαιροποίησης ενιαίου πιστοποιητικού ασφάλειας δεν συνεπάγεται παράταση της περιόδου ισχύος του.
      8.8.   Ο οργανισμός πιστοποίησης της ασφάλειας αποφασίζει, κατόπιν αιτήματος του αιτούντος, κατά πόσον χρειάζεται να επικαιροποιηθεί το ενιαίο πιστοποιητικό ασφάλειας εφόσον οι συνθήκες υπό τις οποίες εκδόθηκε το εν λόγω πιστοποιητικό πρόκειται να μεταβληθούν χωρίς αυτό να έχει επίπτωση στο είδος, την έκταση ή τον τόπο παροχής της υπηρεσίας.

         Προσάρτημα

            Διαδικασία αξιολόγησης της ασφάλειας

         Σχήμα 1: Διαδικασία αξιολόγησης της ασφάλειας.
         Οργανισμός πιστοποίησης της ασφάλειας και εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας
         Αρχικός έλεγχσς
         Ενημέρωοη ενδιαφερόμενων μερών
         Κλείσιμο της αξιολόγησης
         Καταχώριση/Βάση δεδομένων
         Λήψη απόφασης
         Τέλος της αξιολόγησης
         Αίτημα επανεξέτασης/ένσταση (κατά περίπτωση)
         Σύστημα διαχείρισης της ασφάλειας
         Ναι
         Πλήρης; Συναφής; Συνεπής;
         Απόρριψη της αίτησης;
         Αίτημα συμπλη-
         ρωματικών πληροφοριών
         Παροχή συμπλη-
         ρωματικών πληροφοριών
         Βεβαίωση παραλαβής της αίτησης
         Καταχώριση του φακέλου αίτησης
         Παραλαβή της αίτησης
         Υποβολή του φακέλου αίτησης
         Aιτών
         Όχι
         Όχι
         Ναι
         Παραλαβή της απόφασης
         Λεπτομερής αξιολόγηση
         Γνωστοποίηση της πληρότητας

            Διαδικασία λεπτομερούς αξιολόγησης

         Σχήμα 2: Διαδικασία λεπτομερούς αξιολόγησης
         Εναπομένοντα προβληματικά σημεία κατά περίπτωση
         Ολοκλήρωση της αξιολόγησης
         Παραλαβή και διαχείριση γραπτής/-ών απάντησης/-εων του αιτούντος
         Αποστολή απάντησης και επικαιροποίηση του φακέλου αίτησης κατά περίπτωση
         Συμφωνία για το/τα σχέδιο/-α δράσης και την προθεσμία συμμόρφωσης κατά περίπτωση
         Κατάρτιση σχεδίου/
         -ωνδράσης κάτα περίπτωση
         Εντοπισμός και κατηιοριοποίηση θεμάτων
         Σχετικές πληροφορίες από εποπτεία κατά το παρελθόν
         Θέματα;
         Διενέργεια της αξιολόγησης
         Οργανισμός πιστοποίησης της ασφάλειας και εθνικές αρχές ασφάλειας στην αρμοδιότητα των οποίων εμπίπτει ο προβλεπόμενος τόπος παροχής της υπηρεσίας
         Aιτών
         Όχι
         Ναι

      ΠΑΡΑΡΤΗΜΑ III

         Περιεχόμενο του ενιαίου πιστοποιητικού ασφάλειας

      Στο ενιαίο πιστοποιητικό ασφάλειας με το οποίο βεβαιώνεται η αποδοχή του συστήματος διαχείρισης της ασφάλειας της σιδηροδρομικής επιχείρησης, καθώς και των μέτρων που έλαβε η σιδηροδρομική επιχείρηση προκειμένου να πληροί τις ειδικές απαιτήσεις που επιβάλλει η ασφαλής λειτουργία του σχετικού δικτύου σύμφωνα με την οδηγία (ΕΕ) 2016/798 και με την εφαρμοστέα εθνική νομοθεσία, περιλαμβάνονται οι ακόλουθες πληροφορίες:
      1.   Ευρωπαϊκός αναγνωριστικός αριθμός (European Identification Number – EIN) του ενιαίου πιστοποιητικού ασφάλειας

      2.   Ταυτοποίηση της σιδηροδρομικής επιχείρησης:

      2.1.   Επωνυμία
      2.2.   Εθνικός αριθμός καταχώρισης
      2.3.   Αριθμός ΦΠΑ
      3.   Ταυτοποίηση του οργανισμού πιστοποίησης ασφάλειας:

      3.1.   Οργανισμός
      3.2.   Κράτος μέλος (κατά περίπτωση)
      4.   Στοιχεία πιστοποιητικού:

      4.1.   Νέο
      4.2.   Ανανέωση
      4.3.   Επικαιροποίηση
      4.4.   EIN του προηγούμενου πιστοποιητικού (μόνο σε περίπτωση ανανέωσης ή επικαιροποίησης)
      4.5.   Ημερομηνίες έναρξης και λήξης ισχύος
      4.6.   Είδος υπηρεσίας (1)

      4.6.1.   Μεταφορά επιβατών, συμπεριλαμβανομένων των υπηρεσιών υψηλής ταχύτητας
      4.6.2.   Μεταφορά επιβατών, εξαιρουμένων των υπηρεσιών υψηλής ταχύτητας
      4.6.3.   Μεταφορά φορτίου, συμπεριλαμβανομένων των υπηρεσιών επικίνδυνων εμπορευμάτων
      4.6.4.   Μεταφορά φορτίου, εξαιρουμένων των υπηρεσιών επικίνδυνων εμπορευμάτων
      4.6.5.   Μόνον ελιγμοί
      4.6.6.   Λοιπές υπηρεσίες (1)

      5.   Εφαρμοστέα εθνική νομοθεσία (1)

      6.   Τόπος παροχής της υπηρεσίας (1)

      7.   Περιορισμοί και όροι χρήσης

      8.   Πρόσθετες πληροφορίες

      9.   Ημερομηνία έκδοσης και εξουσιοδοτημένος υπογράφων/σφραγίδα της αρχής

         (1)  Για κάθε κράτος μέλος στην αρμοδιότητα του οποίου εμπίπτει ο προβλεπόμενος τόπος παροχής της υπηρεσίας.


title: Εκτελεστικός κανονισμός (ΕΕ) 2018/766 της Επιτροπής, της 23ης Μαΐου 2018, για την τροποποίηση του κανονισμού (ΕΚ) αριθ. 1484/95 όσον αφορά τον καθορισμό των αντιπροσωπευτικών τιμών στους τομείς του κρέατος πουλερικών και των αυγών, καθώς και της αυγοαλβουμίνης

text:
               25.5.2018

               EL

               Επίσημη Εφημερίδα της Ευρωπαϊκής Ένωσης

               L 129/74

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/766 ΤΗΣ ΕΠΙΤΡΟΠΉΣ
   της 23ης Μαΐου 2018
   για την τροποποίηση του κανονισμού (ΕΚ) αριθ. 1484/95 όσον αφορά τον καθορισμό των αντιπροσωπευτικών τιμών στους τομείς του κρέατος πουλερικών και των αυγών, καθώς και της αυγοαλβουμίνης
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 183 στοιχείο β),
   Έχοντας υπόψη τον κανονισμό (ΕΕ) αριθ. 510/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τον καθορισμό του καθεστώτος συναλλαγών που εφαρμόζεται σε ορισμένα εμπορεύματα που προέρχονται από τη μεταποίηση γεωργικών προϊόντων και την κατάργηση των κανονισμών του Συμβουλίου (ΕΚ) αριθ. 1216/2009 και (ΕΚ) αριθ. 614/2009 (2), και ιδίως το άρθρο 5 παράγραφος 6 στοιχείο α),
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 1484/95 της Επιτροπής (3) καθόρισε θέσπισε τις λεπτομέρειες εφαρμογής του καθεστώτος συμπληρωματικών εισαγωγικών δασμών και τις αντιπροσωπευτικές τιμές στους τομείς του κρέατος πουλερικών και των αυγών, καθώς και της αυγοαλβουμίνης.

               (2)

               Από τον τακτικό έλεγχο των στοιχείων στα οποία βασίζεται ο καθορισμός των αντιπροσωπευτικών τιμών για τα προϊόντα των τομέων του κρέατος πουλερικών και των αυγών, καθώς και της αυγοαλβουμίνης, προκύπτει ότι επιβάλλεται να τροποποιηθούν οι αντιπροσωπευτικές τιμές για τις εισαγωγές ορισμένων προϊόντων, λαμβανομένων υπόψη των διακυμάνσεων των τιμών ανάλογα με την καταγωγή.

               (3)

               Ο κανονισμός (ΕΚ) αριθ. 1484/95 θα πρέπει να τροποποιηθεί αναλόγως.

               (4)

               Λόγω της ανάγκης να εξασφαλιστεί η εφαρμογή του εν λόγω μέτρου το ταχύτερο δυνατόν μετά τη διάθεση των επικαιροποιημένων στοιχείων, κρίνεται σκόπιμο ο παρών κανονισμός να αρχίσει να ισχύει την ημέρα της δημοσίευσής του,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα I του κανονισμού (ΕΚ) αριθ. 1484/95 αντικαθίσταται από το κείμενο που παρατίθεται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 23 Μαΐου 2018.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής

            Γενική Διεύθυνση Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  ΕΕ L 150 της 20.5.2014, σ. 1.

      (3)  Κανονισμός (ΕΚ) αριθ. 1484/95 της Επιτροπής, της 28ης Ιουνίου 1995, σχετικά με τη θέσπιση λεπτομερών κανόνων για την εφαρμογή του συστήματος συμπληρωματικών δασμών κατά την εισαγωγή και με τον καθορισμό αντιπροσωπευτικών τιμών στους τομείς του κρέατος πουλερικών και των αυγών και της αυγοαλβουμίνης καθώς και με την κατάργηση του κανονισμού αριθ. 163/67/ΕΟΚ (ΕΕ L 145 της 29.6.1995, σ. 47).

      ΠΑΡΑΡΤΗΜΑ
      «
            ΠΑΡΑΡΤΗΜΑ I

                        Κωδικός ΣΟ

                        Περιγραφή των εμπορευμάτων

                        Αντιπροσωπευτική τιμή
                        (σε EUR/100 kg)

                        Εγγύηση που αναφέρεται στο άρθρο 3
                        (σε EUR/100 kg)

                        Καταγωγή (1)

                        0207 12 10

                        Πετεινοί και κότες του είδους Gallus domesticus, μη τεμαχισμένα, που ονομάζονται “κοτόπουλα 70 %”, κατεψυγμένα

                        105,7

                        0

                        AR

                        0207 12 90

                        Πετεινοί και κότες του είδους Gallus domesticus, μη τεμαχισμένα, που ονομάζονται “κοτόπουλα 65 %”, κατεψυγμένα

                        127,4

                        0

                        AR

                        126,2

                        0

                        BR

                        0207 14 10

                        Πετεινοί και κότες του είδους Gallus domesticus, που παρουσιάζονται σε τεμάχια χωρίς κόκαλα, κατεψυγμένα

                        247,1

                        16

                        AR

                        242,0

                        17

                        BR

                        328,9

                        0

                        CL

                        239,5

                        18

                        TH

                        0207 27 10

                        Γάλοι και γαλοπούλες, που παρουσιάζονται σε τεμάχια χωρίς κόκαλα, κατεψυγμένα

                        325,2

                        0

                        BR

                        310,1

                        0

                        CL

                        0408 91 80

                        Αυγά χωρίς το τσόφλι τους, αποξεραμένα

                        475,7

                        0

                        AR

                        1602 32 11

                        Παρασκευάσματα από πετεινούς και κότες του είδους Gallus domesticus, άψητα

                        243,7

                        13

                        BR

                  »

         (1)  Ονοματολογία των χωρών σύμφωνα με τον κανονισμό (ΕΕ) αριθ. 1106/2012 της Επιτροπής, της 27ης Νοεμβρίου 2012, για την εφαρμογή του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου για τις κοινοτικές στατιστικές του εξωτερικού εμπορίου με τις τρίτες χώρες, όσον αφορά την επικαιροποίηση της ονοματολογίας των χωρών και εδαφών (ΕΕ L 328 της 28.11.2012, σ. 7).


title: Εκτελεστικός κανονισμός (ΕΕ) 2018/783 της Επιτροπής, της 29ης Μαΐου 2018, για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά τους όρους έγκρισης της δραστικής ουσίας imidacloprid (ιμιδακλοπρίδη) (Κείμενο που παρουσιάζει ενδιαφέρον για τον ΕΟΧ )

text:
               30.5.2018

               EL

               Επίσημη Εφημερίδα της Ευρωπαϊκής Ένωσης

               L 132/31

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/783 ΤΗΣ ΕΠΙΤΡΟΠΉΣ
   της 29ης Μαΐου 2018
   για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά τους όρους έγκρισης της δραστικής ουσίας imidacloprid (ιμιδακλοπρίδη)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 21 παράγραφος 3, το άρθρο 49 παράγραφος 2 και το άρθρο 78 παράγραφος 2,
   Εκτιμώντας τα ακόλουθα:

               (1)

               Η δραστική ουσία imidacloprid (ιμιδακλοπρίδη) συμπεριλήφθηκε, με την οδηγία 2008/116/ΕΚ της Επιτροπής (2), στο παράρτημα I της οδηγίας 91/414/ΕΟΚ του Συμβουλίου (3).

               (2)

               Οι δραστικές ουσίες που περιλαμβάνονται στο παράρτημα I της οδηγίας 91/414/ΕΟΚ θεωρείται ότι έχουν εγκριθεί δυνάμει του κανονισμού (ΕΚ) αριθ. 1107/2009 και απαριθμούνται στο μέρος A του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (4).

               (3)

               Ο εκτελεστικός κανονισμός (ΕΕ) αριθ. 485/2013 της Επιτροπής (5) τροποποίησε τους όρους έγκρισης της δραστικής ουσίας imidacloprid και απαίτησε από τον αιτούντα να υποβάλει επιβεβαιωτικές πληροφορίες όσον αφορά:

                           α)

                           τον κίνδυνο για επικονιαστές εκτός των μελισσών·

                           β)

                           τον κίνδυνο για μέλισσες που συλλέγουν νέκταρ ή γύρη σε διαδοχικές καλλιέργειες·

                           γ)

                           το ενδεχόμενο πρόσληψης μέσω των ριζών των ζιζανίων κατά την περίοδο της ανθοφορίας τους·

                           δ)

                           τον κίνδυνο για τις μέλισσες που συλλέγουν μελιτώδεις εκκρίσεις εντόμων·

                           ε)

                           την πιθανή έκθεση σε σταγονόρροια και τον άμεσο και μακροπρόθεσμο κίνδυνο για την επιβίωση και ανάπτυξη της αποικίας, και σχετικά με τον κίνδυνο για τους απογόνους των μελισσών λόγω αυτής της έκθεσης·

                           στ)

                           την πιθανή έκθεση σε παρασυρόμενη σκόνη μετά την εφαρμογή και τον άμεσο και μακροπρόθεσμο κίνδυνο για την επιβίωση και ανάπτυξη της αποικίας, και σχετικά με τον κίνδυνο για τους απογόνους των μελισσών λόγω αυτής της έκθεσης·

                           ζ)

                           τον άμεσο και μακροπρόθεσμο κίνδυνο για την επιβίωση και ανάπτυξη της αποικίας, και σχετικά με τον κίνδυνο για τους απογόνους των μελισσών λόγω πρόσληψης μολυσμένης γύρης και νέκταρος.

               (4)

               Τον Δεκέμβριο του 2014 ο αιτών υπέβαλε πρόσθετες πληροφορίες σχετικά με τις μέλισσες (δηλαδή τις μέλισσες, τους βομβίνους και τις μοναχικές μέλισσες) στη Γερμανία, που είναι το κράτος μέλος-εισηγητής, εντός της προβλεπόμενης προθεσμίας για την υποβολή τους.

               (5)

               Η Γερμανία αξιολόγησε τα συμπληρωματικά στοιχεία που υπέβαλε ο αιτών. Το κράτος μέλος-εισηγητής υπέβαλε την αξιολόγησή του, με τη μορφή προσθήκης στο σχέδιο έκθεσης αξιολόγησης, στα άλλα κράτη μέλη, στην Επιτροπή και στην Ευρωπαϊκή Αρχή για την Ασφάλεια των Τροφίμων (στο εξής «η Αρχή») στις 18 Ιανουαρίου 2016.

               (6)

               Η Επιτροπή συμβουλεύτηκε την Αρχή, η οποία παρουσίασε το συμπέρασμά της σχετικά με την αξιολόγηση κινδύνου για την ουσία imidacloprid στις 13 Οκτωβρίου 2016 (6). Για τις περισσότερες καλλιέργειες η Αρχή εντόπισε υψηλούς άμεσους κινδύνους για τις μέλισσες από φυτοπροστατευτικά προϊόντα που περιέχουν τη δραστική ουσία imidacloprid. Συγκεκριμένα, όσον αφορά την έκθεση μέσω σκόνης, η Αρχή εντόπισε υψηλό κίνδυνο για τις μέλισσες από πολλές χρήσεις στην ύπαιθρο. Όσον αφορά τις μέλισσες που συλλέγουν νέκταρ στην καλλιέργεια που υπέστη επεξεργασία, εντοπίστηκε υψηλός κίνδυνος για τη χρήση στις πατάτες και στα χειμερινά δημητριακά. Για σχεδόν όλες τις χρήσεις στην ύπαιθρο, εντοπίστηκε επίσης υψηλός κίνδυνος για τις μέλισσες στις διαδοχικές καλλιέργειες. Επιπλέον, η Αρχή εντόπισε μια σειρά κενών στα στοιχεία.

               (7)

               Όπως προβλέπεται στην αιτιολογική σκέψη 16 του εκτελεστικού κανονισμού (ΕΕ) αριθ. 485/2013, η Επιτροπή προέβη σε ανασκόπηση των νέων επιστημονικών στοιχείων στις 11 Φεβρουαρίου 2015 αναθέτοντας στην Αρχή να οργανώσει μια ανοιχτή πρόσκληση υποβολής στοιχείων. Η Αρχή προέβη στην ανοιχτή πρόσκληση υποβολής στοιχείων η οποία έληξε στις 30 Σεπτεμβρίου 2015 (7).

               (8)

               Στις 13 Νοεμβρίου 2015 η Επιτροπή ζήτησε από την Αρχή να διατυπώσει συμπεράσματα σχετικά με την επικαιροποιημένη αξιολόγηση κινδύνου για τις μέλισσες όσον αφορά τη χρήση της ουσίας imidacloprid για εφαρμογή σε σπόρους ή με τη μορφή κόκκων, οργανώνοντας ανασκόπηση από ομοτίμους και λαμβάνοντας υπόψη τα στοιχεία που συγκεντρώθηκαν στο πλαίσιο της ειδικής ανοικτής πρόσκλησης υποβολής στοιχείων και τυχόν άλλα νέα στοιχεία από μελέτες, έρευνα και δραστηριότητες παρακολούθησης που σχετίζονται με τις υπό εξέταση χρήσεις. Η Αρχή υπέβαλε το συμπέρασμά της σχετικά με την ανασκόπηση από ομοτίμους όσον αφορά την επικαιροποιημένη αξιολόγηση κινδύνου για τις μέλισσες από τη δραστική ουσία imidacloprid ως προς τις χρήσεις της στην επεξεργασία σπόρων ή με τη μορφή κόκκων στις 28 Φεβρουαρίου 2018 (8). Ο αιτών κλήθηκε να σχολιάσει το εν λόγω συμπέρασμα. Ο αιτών υπέβαλε τις παρατηρήσεις του, οι οποίες εξετάστηκαν προσεκτικά.

               (9)

               Το σχέδιο έκθεσης αξιολόγησης, η προσθήκη στο σχέδιο έκθεσης αξιολόγησης και τα συμπεράσματα της Αρχής εξετάστηκαν από τα κράτη μέλη και την Επιτροπή στο πλαίσιο της μόνιμης επιτροπής φυτών, ζώων, τροφίμων και ζωοτροφών και οριστικοποιήθηκαν στις 27 Απριλίου 2018 με τη μορφή αναθεωρημένης προσθήκης στην έκθεση ανασκόπησης της Επιτροπής για την ουσία imidacloprid.

               (10)

               Η Επιτροπή κάλεσε τον αιτούντα να υποβάλει τις παρατηρήσεις του σχετικά με την αναθεωρημένη προσθήκη της έκθεσης ανασκόπησης για την ουσία imidacloprid. Ο αιτών υπέβαλε τις παρατηρήσεις του, οι οποίες εξετάστηκαν προσεκτικά.

               (11)

               Η Επιτροπή, αφότου εξέτασε τις πληροφορίες που υποβλήθηκαν από τον αιτούντα το 2014, συμπέρανε ότι δεν υποβλήθηκαν οι πρόσθετες επιβεβαιωτικές πληροφορίες που απαιτούνται βάσει του εκτελεστικού κανονισμού (ΕΕ) αριθ. 485/2013, και αφότου εξέτασε επίσης το συμπέρασμα σχετικά με την επικαιροποιημένη αξιολόγηση κινδύνου για τις μέλισσες, συμπέρανε ότι δεν μπορούν να αποκλειστούν πρόσθετοι κίνδυνοι για τις μέλισσες, εάν δεν επιβληθούν περαιτέρω περιορισμοί. Δεδομένου ότι είναι ανάγκη να κατοχυρωθεί επίπεδο ασφάλειας και προστασίας σύμφωνο με το υψηλό επίπεδο προστασίας της υγείας των ζώων που επιδιώκεται εντός της Ένωσης, κρίνεται σκόπιμο να απαγορευτεί κάθε εξωτερική χρήση. Κατά συνέπεια, κρίνεται σκόπιμο να περιοριστεί η χρήση της ουσίας imidacloprid σε μόνιμα θερμοκήπια και να απαιτηθεί η προκύπτουσα καλλιέργεια να παραμείνει για τη συνολική διάρκεια του κύκλου ζωής της εντός μόνιμου θερμοκηπίου, έτσι ώστε να μην επαναφυτευτεί σε εξωτερικό χώρο.

               (12)

               Συνεπώς, το παράρτημα του εκτελεστικού κανονισμού (ΕΕ) αριθ. 540/2011 θα πρέπει να τροποποιηθεί αναλόγως.

               (13)

               Δεδομένων των κινδύνων για τις μέλισσες από τους επεξεργασμένους σπόρους, η διάθεση στην αγορά και η χρήση σπόρων που έχουν υποστεί επεξεργασία με φυτοπροστατευτικά προϊόντα τα οποία περιέχουν την ουσία imidacloprid πρέπει να υπόκεινται στους ίδιους περιορισμούς που ισχύουν για τη χρήση της imidacloprid. Κρίνεται, κατά συνέπεια, σκόπιμο να προβλεφθεί ότι οι σπόροι που έχουν υποστεί επεξεργασία με φυτοπροστατευτικά προϊόντα τα οποία περιέχουν την ουσία imidacloprid δεν πρέπει να διατίθενται στην αγορά ή να χρησιμοποιούνται, εκτός εάν οι σπόροι πρόκειται να χρησιμοποιηθούν αποκλειστικά σε μόνιμα θερμοκήπια και να παραμείνει η προκύπτουσα καλλιέργεια για τη συνολική διάρκεια του κύκλου ζωής της εντός μόνιμου θερμοκηπίου.

               (14)

               Θα πρέπει να δοθεί επαρκής χρόνος στα κράτη μέλη για να τροποποιήσουν ή να ανακαλέσουν τις άδειες για τα φυτοπροστατευτικά προϊόντα που περιέχουν την ουσία imidacloprid.

               (15)

               Για τα φυτοπροστατευτικά προϊόντα που περιέχουν την ουσία imidacloprid, αν τα κράτη μέλη χορηγήσουν περίοδο χάριτος σύμφωνα με το άρθρο 46 του κανονισμού (ΕΚ) αριθ. 1107/2009, η εν λόγω περίοδος θα πρέπει να λήξει το αργότερο στις 19 Δεκεμβρίου 2018.

               (16)

               Η απαγόρευση της διάθεσης στην αγορά σπόρων που έχουν υποστεί επεξεργασία θα πρέπει να εφαρμοστεί μόνον από τις 19 Δεκεμβρίου 2018, έτσι ώστε να παρέχεται επαρκής μεταβατική περίοδος.

               (17)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποίηση του εκτελεστικού κανονισμού (ΕΕ) αριθ. 540/2011
   Το μέρος Α του παραρτήματος του εκτελεστικού κανονισμού (ΕΕ) αριθ. 540/2011 τροποποιείται σύμφωνα με το παράρτημα του παρόντος κανονισμού.
   Άρθρο 2
   Απαγόρευση της διάθεσης στην αγορά και της χρήσης σπόρων που έχουν υποστεί επεξεργασία
   Οι σπόροι που έχουν υποστεί επεξεργασία με φυτοπροστατευτικά προϊόντα που περιέχουν την ουσία imidacloprid δεν διατίθενται στην αγορά ούτε χρησιμοποιούνται, με εξαίρεση:

               α)

               τους σπόρους που προορίζονται να χρησιμοποιηθούν μόνο σε μόνιμα θερμοκήπια· και

               β)

               εάν η προκύπτουσα καλλιέργεια παραμένει εντός μόνιμου θερμοκηπίου κατά την πλήρη διάρκεια του κύκλου ζωής της.

         Άρθρο 3
   Μεταβατικά μέτρα
   Τα κράτη μέλη, σύμφωνα με τον κανονισμό (ΕΚ) αριθ. 1107/2009, τροποποιούν ή ανακαλούν, όπου απαιτείται, τις ισχύουσες άδειες φυτοπροστατευτικών προϊόντων που περιέχουν την ουσία imidacloprid ως δραστική ουσία το αργότερο στις 19 Σεπτεμβρίου 2018.
   Άρθρο 4
   Περίοδος χάριτος
   Κάθε περίοδος χάριτος που χορηγείται από τα κράτη μέλη σύμφωνα με το άρθρο 46 του κανονισμού (ΕΚ) αριθ. 1107/2009 είναι όσο το δυνατόν συντομότερη και εκπνέει το αργότερο στις 19 Δεκεμβρίου 2018.
   Άρθρο 5
   Τροποποίηση του εκτελεστικού κανονισμού (ΕΕ) αριθ. 485/2013
   Όσον αφορά τους σπόρους που έχουν υποστεί επεξεργασία με φυτοπροστατευτικά προϊόντα που περιέχουν την ουσία imidacloprid, το άρθρο 2 του εκτελεστικού κανονισμού (ΕΕ) αριθ. 485/2013 απαλείφεται.
   Άρθρο 6
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Ωστόσο, τα άρθρα 2 και 5 εφαρμόζονται από τις 19 Δεκεμβρίου 2018.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 29 Μαΐου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 309 της 24.11.2009, σ. 1.

      (2)  Οδηγία 2008/116/ΕΚ της Επιτροπής, της 15ης Δεκεμβρίου 2008, για την τροποποίηση της οδηγίας 91/414/ΕΟΚ του Συμβουλίου με σκοπό την καταχώριση των ουσιών aclonifen, imidacloprid και metazachlor ως δραστικών ουσιών (ΕΕ L 337 της 16.12.2008, σ. 86).

      (3)  Οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (ΕΕ L 230 της 19.8.1991, σ. 1).

      (4)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).

      (5)  Εκτελεστικός κανονισμός (ΕΕ) αριθ. 485/2013 της Επιτροπής, της 24ης Μαΐου 2013, για την τροποποίηση του εκτελεστικού κανονισμού (ΕΕ) αριθ. 540/2011, όσον αφορά τους όρους έγκρισης των δραστικών ουσιών clothianidin, thiamethoxam και imidacloprid και για την απαγόρευση της χρήσης και πώλησης σπόρων που έχουν υποστεί επέμβαση με φυτοπροστατευτικά προϊόντα που περιέχουν αυτές τις δραστικές ουσίες (ΕΕ L 139 της 25.5.2013, σ. 12).

      (6)  ΕFSA (Ευρωπαϊκή Αρχή για την Ασφάλεια των Τροφίμων), 2016. Peer review of the pesticide risk assessment for the active substance imidacloprid in light of confirmatory data submitted. EFSA Journal 2016·14(11):4607. doi: 10.2903/j.efsa.2016.4607.

      (7)  ΕFSA (Ευρωπαϊκή Αρχή για την Ασφάλεια των Τροφίμων), 2015. Technical report on the open call for new scientific information as regards the risk to bees from the use of the three neonicotinoid pesticide active substances clothianidin, imidacloprid and thiamethoxam applied as seed treatments and granules in the EU. Σχετική δημοσίευση EFSA, 2015:EN-903. 8 σελ.

      (8)  ΕFSA (Ευρωπαϊκή Αρχή για την Ασφάλεια των Τροφίμων), 2018. Conclusions on the peer review of the pesticide risk assessment for bees for the active substance imidacloprid considering the uses as seed treatments and granules. EFSA Journal 2018·16(2):5178. 113 σελ.

      ΠΑΡΑΡΤΗΜΑ
      Το κείμενο της στήλης «Ειδικές διατάξεις» της σειράς 216, imidacloprid, στο μέρος Α του παραρτήματος του εκτελεστικού κανονισμού (ΕΕ) αριθ. 540/2011 αντικαθίσταται από τα εξής:

         «ΜΕΡΟΣ A
         Επιτρέπεται να χρησιμοποιείται μόνο ως εντομοκτόνο σε μόνιμα θερμοκήπια ή για την επεξεργασία σπόρων που προορίζονται να χρησιμοποιηθούν αποκλειστικά σε μόνιμα θερμοκήπια. Η προκύπτουσα καλλιέργεια πρέπει να παραμείνει εντός μόνιμου θερμοκηπίου κατά τη συνολική διάρκεια του κύκλου ζωής της.
         ΜΕΡΟΣ Β
         Για την εφαρμογή των ενιαίων αρχών, όπως αναφέρεται στο άρθρο 29 παράγραφος 6 του κανονισμού (ΕΚ) αριθ. 1107/2009, πρέπει να λαμβάνονται υπόψη τα συμπεράσματα της έκθεσης ανασκόπησης για την ουσία imidacloprid, και ιδίως τα προσαρτήματα I και II αυτής, όπως οριστικοποιήθηκε στο πλαίσιο της μόνιμης επιτροπής για την τροφική αλυσίδα και την υγεία των ζώων στις 26 Σεπτεμβρίου 2008, και τα συμπεράσματα της αναθεωρημένης προσθήκης της έκθεσης ανασκόπησης για την ουσία imidacloprid, όπως οριστικοποιήθηκε στο πλαίσιο της μόνιμης επιτροπής φυτών, ζώων, τροφίμων και ζωοτροφών στις 27 Απριλίου 2018.
         Κατά τη συνολική αυτή αξιολόγηση τα κράτη μέλη πρέπει να αποδίδουν ιδιαίτερη προσοχή:

                     —

                     στον κίνδυνο για τις μέλισσες και τους βομβίνους που έχουν ελευθερωθεί για επικονίαση σε μόνιμα θερμοκήπια,

                     —

                     στις επιπτώσεις στους υδρόβιους οργανισμούς,

                     —

                     στην έκθεση των μελισσών μέσω της κατανάλωσης μολυσμένων υδάτων από τα μόνιμα θερμοκήπια.

               Τα κράτη μέλη διασφαλίζουν ότι η κάλυψη της επιφάνειας των σπόρων πρέπει να εκτελείται σε επαγγελματικές εγκαταστάσεις επεξεργασίας σπόρων. Οι εγκαταστάσεις αυτές πρέπει να εφαρμόζουν τις βέλτιστες διαθέσιμες τεχνικές, ώστε να εξασφαλίζεται ότι μπορεί να ελαχιστοποιηθεί η δημιουργία νεφών σκόνης κατά την αποθήκευση, τη μεταφορά και την εφαρμογή.
         Οι όροι χρήσης περιλαμβάνουν την εφαρμογή μέτρων άμβλυνσης του κινδύνου, όπου χρειάζεται.».